# Zmluva o DIELO A O POSKYTNUTÍ SLUŽIEB

uzatvorená v zmysle § 536 a nasl., § 566 a nasl. a § 269 ods. 2 zákona č. 513/1991 Zb. Obchodný zákonník v znení neskorších predpisov

Číslo zmluvy Zhotoviteľa: 1378/2023/ODDC

Číslo zmluvy Objednávateľa:

## Zmluvné strany:

## Názov: Banskobystrický samosprávny kraj

Sídlo: Námestie SNP 23, 974 01 Banská Bystrica

Štatutárny orgán: Mgr. Ondrej Lunter, predseda

IČO: 37 828 100

DIČ: 2021627333

Bankové spojenie: Štátna pokladnica

Číslo účtu / IBAN:

(ďalej len ako „**Objednávateľ**“)

# a

## Obchodné meno:

Sídlo:

Štatutárny orgán:

IČO:

DIČ:

Zápis v Obchodnom registri:

Bankové spojenie:

Číslo účtu / IBAN:

(ďalej len ako „**Zhotoviteľ**“)

(ďalej spoločne aj ako „**Zmluvné strany**“)

uzatvárajú zmluvu s nasledovným znením:

**1 Definície a výkladové pravidlá**

**1.1 Definície**

Nasledujúce slová/slovné spojenia uvedené kdekoľvek v Zmluve s veľkým začiatočným písmenom majú v Zmluve v akomkoľvek gramatickom tvare, v singulári aj v pluráli, nasledovný význam:

**Akceleračné náklady** – náklady Objednávateľa vynaložené na Akceleračné opatrenia, ktoré mal v zmysle Zmluvy navrhnúť a prijať Zhotoviteľ, ale ich miesto neho navrhne a prijme Objednávateľ tak, ako je dohodnuté v bode 4.2 písm. d). K Akceleračným nákladom patria príkladmo všetky náklady Objednávateľa spojené s odňatím vykonania akejkoľvek časti Diela alebo Služieb a jej zadaním novému zhotoviteľovi (napr. rozdiel v cene odňatej časti Diela a cene za plnenie podľa nového právneho vzťahu, za ktorú bola odňatá časť Diela následne novo obstaraná, náklady na prieskum trhu, znalecké a iné odborné činnosti, vzniknuté škody, ďalšie vyvolané náklady, prípadné pokuty, náklady na obstaranie nového zhotoviteľa a/alebo na obstaranie súvisiacich právnych a iných odborných služieb, vrátane nákladov na právne a iné odborné služby).

**Akceleračné opatrenia** – opatrenia na urýchlenie Vykonávania Diela podľa bodu 4.2 písm. a).

**Autorské podklady** – akékoľvek štúdie, projektové dokumentácie, výkresy, databázy, vyhotovenia alebo iné diela, ktoré budú použité ako Podklady, z ktorých bude Dielo vychádzať alebo ktoré budú akokoľvek v súvislosti s Dielom Zhotoviteľom použité, ak v čase ich použitia požívajú alebo môžu požívať autorskoprávnu ochranu podľa Autorského zákona alebo inú ochranu z obdobných práv duševného vlastníctva.

**Autorský dozor** – služby spočívajúce v kontrole dodržiavania Dokumentácie počas realizácie Stavby a ďalšie služby a práce v rozsahu podľa bodu 8.3 písm. b). Výsledkami Autorského dozoru sú najmä práce vykonané Zhotoviteľom na Dokumentácii alebo s ňou súvisiace vyplývajúce z /vyvolané potrebami realizačných stavebných prác na Stavbe (riešenia, stanoviská, vysvetlenia).

**Autorský zákon** – zákon č. 185/2015 Z. z. Autorský zákon v znení neskorších predpisov.

**Cena** – maximálne peňažné plnenie Objednávateľa v prospech Zhotoviteľa podľa Zmluvy vo výške podľa bodu 10.2 písm. b) vrátane DPH, ktoré má Objednávateľ uhradiť Zhotoviteľovi, za podmienok uvedených v Zmluve, ako cenu za Dielo, vrátane odmeny za udelenie licencie, a ako cenu za Služby.

**Cestný zákon** – zákon č. 135/1961 Zb. o pozemných komunikáciách (cestný zákon) v znení neskorších predpisov.

**Deň účinnosti** – deň, v ktorom nadobudne v zmysle bodu 18.1 Zmluva účinnosť.

**Dielo** – Dokumentácia a tiež akékoľvek ďalšie hmotne vyjadrené výsledky poskytnutých Služieb, ktoré nie sú súčasťou Dokumentácie dodanej podľa bodu 6.7, ale ktoré akokoľvek vzniknú na základe plnenia Zhotoviteľa zo Zmluvy (napr. výsledky Autorského dozoru).

**Dodávateľ stavebných prác** – zmluvný partner Objednávateľa podľa zmluvy o dielo, ktorú Objednávateľ uzatvorí s dodávateľom postupom podľa Zákona o VO na stavebnú realizáciu Stavby podľa Dokumentácie dodanej v zmysle tejto Zmluvy.

**Dokumentácia** – projektová dokumentácia pre územné rozhodnutie s náležitosťami dokumentácie pre stavebné povolenie (DÚR s DSP), s obsahom, v rozsahu a v kvalite špecifikovaných v Prílohe č. 1 a v Zmluve, pričom projektovou dokumentáciou sa rozumejú všetky projektové, výkresové, textové a iné hmotne vyjadrené výsledky prác a všetka dokumentácia súvisiaca s povoľovacím procesom pre územné konanie aj pre stavebné konanie, ktorá je výsledkom Inžinierskych služieb.

**DPH** – daň z pridanej hodnoty podľa Zákona o DPH.

**GDPR** – Nariadenie Európskeho parlamentu a Rady (EÚ) 2016/679 z 27. apríla 2016 o ochrane fyzických osôb pri spracúvaní osobných údajov a o voľnom pohybe takýchto údajov, ktorým sa zrušuje smernica 95/46/ES (všeobecné nariadenie o ochrane údajov).

**Geologický zákon** – zákon č. 569/2007 Z. z. o geologických prácach (geologický zákon) v znení neskorších predpisov.

**Inžinierske služby** – služby zastupovania Objednávateľa pred Príslušnými orgánmi poskytované Zhotoviteľom Objednávateľovi spočívajúce v právnych a faktických úkonoch súvisiacich s a potrebných pre vydanie právoplatného územného rozhodnutia ako aj právoplatného stavebného povolenia podľa Stavebného zákona a Vyhlášky povoľujúceho stavebnú realizáciu Stavby, najmä, nie však výlučne, služby a práce a ich hmotne zachytiteľné výsledky podľa bodu 6.6. Inžinierske služby nezahŕňajú zastupovanie Objednávateľa v konaniach pred súdmi, pred orgánmi činnými v trestnom konaní, ani zastupovanie Objednávateľa pri uzatváraní akýchkoľvek zmlúv, a to ani za účelom MPV. Pre predídenie pochybností, výsledkom Inžinierskych služieb je aj dokumentácia súvisiaca s povoľovacím procesom, ktorá je súčasťou Dokumentácie a ktorá sa preto považuje za časť Diela.

**Koncept Dokumentácie** – časť Diela obsahujúca projektovú dokumentáciu pre územné rozhodnutie s náležitosťami dokumentácie pre stavebné povolenie (DÚR s DSP) bez dokumentácie súvisiacej s povoľovacím procesom pre územné konanie a bez dokumentácie súvisiacej s povoľovacím procesom pre stavebné konanie, ktoré majú byť do Diela zapracované ako výsledok Inžinierskych služieb.

**Kontaktná osoba** – zamestnanec alebo iný zástupca Zmluvnej strany určený Zmluvnou stranou v Zmluve, ktorý je oprávnený zastupovať Zmluvnú stranu v záležitostiach súvisiacich s realizáciou predmetu Zmluvy, ako aj v akejkoľvek inej súvislosti s plnením podľa Zmluvy, pričom rozsah zastupovať Zmluvnú stranu môže byť obmedzený v bode 15.2 písm. b) a d).

**Kontaktné údaje** – údaje Zmluvných strán, na ktoré sa oznamuje Korešpondencia, ako sú uvedené v bode 15.2.

**Konzultačné služby** – služby v rozsahu podľa bodu 8.4.

**Korešpondencia** – akékoľvek oznámenia, žiadosti, požiadavky, upozornenia, pokyny, návrhy, správy, vyjadrenia, potvrdenia, pripomienky, reklamácie, uplatnenia, súhlasy/nesúhlasy, schválenia/odmietnutia schválenia alebo akákoľvek iná komunikácia resp. úkon predpokladaný, vyžadovaný alebo povolený Zmluvou, vrátane doručovania úradných písomností vydaných v dôsledku plnenia záväzkov Zmluvných strán v zmysle Zmluvy.

**MPV** – majetkovoprávne vysporiadanie Stavby.

**Občiansky zákonník** – zákon č. 40/1964 Zb. Občiansky zákonník v znení neskorších predpisov.

**Obchodný zákonník** – zákon č. 513/1991 Zb. Obchodný zákonník v znení neskorších predpisov.

**Podklady** – (i) Podklady Objednávateľa, ako aj (ii) akékoľvek vo vzťahu k Dielu aplikovateľné strategické dokumenty, štúdie, analýzy, expertné stanoviská, právne predpisy, technické normy, podklady týkajúce sa odvetvovej praxe, právoplatné rozhodnutia súdov a/alebo správnych orgánov, autoritatívne usmernenia správnych orgánov, usmernenia a/alebo odporúčania expertných záujmových združení, ako aj (iii) akékoľvek verejne prístupné dokumenty a súbory verejne dostupných dát vecne súvisiace s predmetom Diela, (iv) súbory dát vyhotovené Zhotoviteľom na základe súčinnosti s Objednávateľom po uzatvorení Zmluvy za účelom plnenia Zmluvy.

**Podklady Objednávateľa**  – dokumenty a súbory dát, ktoré Objednávateľ na účel plnenia Zmluvy odovzdá alebo inak sprístupní Zhotoviteľovi, ak tak Objednávateľovi Zmluva ukladá, a všetky prílohy Zmluvy, ktoré akokoľvek vecne (nie cenovo alebo procesne) súvisia s požiadavkami Objednávateľa na predmet Diela alebo s vecným vymedzením alebo spresnením predmetu Diela; Podkladom Objednávateľa je vždy Príloha č. 1.

**Preberací protokol** – dokument osvedčujúci odovzdanie a prevzatie Diela v zmysle Zmluvy, s náležitosťami podľa bodu 6.3 písm. b).

**Prekážka** – akákoľvek skutočnosť, ktorá objektívne bráni vykonaniu Diela alebo jeho časti alebo poskytnutiu Služby alebo jej časti v termíne, spočívajúca (i) v okolnostiach spôsobených vyššou mocou a/alebo (ii) v objektívnej potrebe uskutočnenia naviac prác, ktoré Zmluvné strany ani pri vynaložení odbornej starostlivosti nemohli predpokladať pri uzatváraní Zmluvy a/alebo (iii) v inej obdobnej okolnosti vzniknutej na základe nového účinného všeobecne záväzného právneho predpisu alebo rozhodnutia správneho orgánu alebo súdu (napr. vydanie neodkladného opatrenia, predmetom ktorého bude nariadenie súdu prerušiť alebo zastaviť Vykonávanie Diela), ktorá bráni vykonať Dielo včas.

**Príslušné orgány** – orgány štátnej správy, územnej samosprávy a iné orgány a osoby, ktoré sú v zmysle aplikovateľných právnych predpisov oprávnené vydávať rozhodnutia, povolenia, opatrenia a stanoviská vo vzťahu k realizácii Stavby, alebo inak vykonávajú svoje kompetencie vyplývajúce im z aplikovateľných právnych predpisov, vrátane akýchkoľvek fyzických a právnických osôb, na ktoré alebo na oprávnené záujmy ktorých môže mať realizácia Stavby vplyv (napr. Lesy SR, PPF, SSC, ŠOP, SVP, SPF, ŽSR, NDS, a iné), dotknutí vlastníci a správcovia/oprávnení užívatelia dotknutých nehnuteľností a inžinierskych sietí.

**Služby** – Inžinierske služby, Autorský dozor a Konzultačné služby.

**Stavba** – stavba cyklistickej komunikácie „Cyklistická cestička Zvolen – Sliač – rozšírenie“. Umiestnenie Stavby: k.ú.Zvolen, k.ú. Sliač

**Stavebný zákon** – zákon č. 50/1976 Z. z. o územnom plánovaní a stavebnom poriadku (stavebný zákon) v znení neskorších predpisov.

**Verejné obstarávanie** – verejné obstarávanie Objednávateľa na predmet zákazky s názvom: PD DÚR/DSP cyklistickej cestičky Zvolen - Sliač – rozšírenie postupom zadávania zákazky podľa § 66 ods. 1 písm. b) Zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov (ďalej len ako VO), vyhlásené vo Vestníku verejného obstarávania č. [•] dňa [•] pod značkou oznámenia [•].

**Vyhláška** – vyhláška Ministerstva životného prostredia SR č. 453/2000 Z. z., ktorou sa vykonávajú niektoré ustanovenia stavebného zákona v znení neskorších predpisov.

**Vykonávanie Diela** – akékoľvek a všetky inžinierske, analytické, projektové, výpočtové, meracie, posudkové, autorské, alebo iné odborné činnosti a postupy a súvisiace práce a služby potrebné na vykonanie Diela (vrátane Inžinierskych služieb a Autorského dozoru) Zhotoviteľom spôsobom v Zmluve dohodnutým, výsledkom ktorých má byť riadne a včasné vykonanie Diela (realizácia Stavby) spôsobilého na použitie v súlade s hospodárskym cieľom Objednávateľa podľa bodu 3.1.

**Zákon o autorizovaných architektoch** – zákon č. 138/1992 Zb. o autorizovaných architektoch a autorizovaných stavebných inžinieroch v znení neskorších predpisov.

**Zákon o cenách** – zákon č. 18/1996 Z. z. o cenách v znení neskorších predpisov.

**Zákon o DPH** – zákon č. 222/2004 Z. z. o DPH v znení neskorších predpisov.

**Zákon o KGaK** – zákon č. 487/2021 Z. z. o Komore geodetov a kartografov v znení neskorších predpisov.

**Zákon o lesoch –** zákon č. 326/2005 Z. z. o lesoch v znení neskorších predpisov.

**Zákon o nelegálnom zamestnávaní** – zákon č. 82/2005 Z. z. o nelegálnej práci a nelegálnom zamestnávaní a o zmene a doplnení niektorých zákonov v znení neskorších predpisov.

**Zákon o OPP -** zákon č. 220/2004 Z. z. o ochrane a využívaní poľnohospodárskej pôdy a o zmene zákona č. 245/2003 Z. z. o integrovanej prevencii a kontrole znečisťovania životného prostredia a o zmene a doplnení niektorých zákonov v znení neskorších predpisov.

**Zákon o OPaK** – zákon č. 543/2002 Z. z. o ochrane prírody a krajiny v znení neskorších predpisov.

**Zákon o posudzovaní vplyvov** –zákon č. 24/2006 Z. z. o posudzovaní vplyvov na životné prostredie a o zmene a doplnení niektorých zákonov v znení neskorších predpisov.

**Zákon o RPVS** – zákon č. 315/2016 Z. z. o registri partnerov verejného sektora a o zmene a doplnení niektorých zákonov v znení neskorších predpisov.

**Zákon o slobode informácií** – zákon č. 211/2000 Z. z. o slobodnom prístupe k informáciám a o zmene a doplnení niektorých zákonov (zákon o slobode informácií) v znení neskorších predpisov.

**Zákon o účtovníctve** – zákon č. 431/2002 Z. z. o účtovníctve v znení neskorších predpisov.

**Zákon o VO** - zákon č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov.

**Zmluva** – táto zmluva o dielo a o poskytnutí služieb.

**1.2 Výkladové pravidlá**

Zmluvné strany sa dohodli na nasledovných výkladových pravidlách:

(a) Akýkoľvek odkaz, výslovný alebo implikovaný, uvedený v Zmluve na akýkoľvek zákon, zákonník, nariadenie alebo iný všeobecne záväzný právny predpis odkazuje aj na akékoľvek sekundárne alebo vykonávacie predpisy na základe takéhoto právneho predpisu, vrátane všetkých neskorších zmien alebo noviel.

(b) Ak sa ktorýkoľvek z v Zmluve výslovne alebo implikovane uvedených a aplikovaných právnych predpisov stane počas trvania Zmluvy neúčinným, Zmluvné strany budú vykladať Zmluvu v dobrej viere a v súlade s dobrými mravmi tak, aby sa v Zmluve uvedené dojednania odkazujúce na použitie týchto právnych predpisov aplikovali (i) s ohľadom na nové platné a účinné právne predpisy, ktoré právny predpis podľa tohto ustanovenia Zmluvy nahradili, ak také existujú a (ii) s ohľadom na účel, s ktorým boli v Zmluve uvedené; účelom ich uvedenia v Zmluve je najmä zabezpečiť určitosť, predvídateľnosť, platnosť a transparentnosť touto Zmluvou založeného zmluvného vzťahu.

(c) Ak niektoré ustanovenia Zmluvy nie sú celkom alebo z časti platné alebo účinné alebo neskôr stratia platnosť alebo účinnosť, nie je tým dotknutá platnosť alebo účinnosť ostatných ustanovení Zmluvy. Namiesto neplatných alebo neúčinných ustanovení a na vyplnenie medzier sa použije právna úprava, ktorá, pokiaľ je to právne možné, sa čo najviac približuje zmyslu a účelu tejto Zmluvy.

(d) Nadpisy k jednotlivým bodom v Zmluve sú len informatívne a neslúžia na jej výklad.

(e) Všetky prílohy Zmluvy tvoria jej neoddeliteľnú súčasť. V prípade akéhokoľvek rozporu medzi ustanoveniami Zmluvy a/alebo znením jednotlivých bodov Zmluvy s ustanoveniami a/alebo znením príloh Zmluvy alebo ich častí, majú prednosť ustanovenia a/alebo znenie príslušných bodov Zmluvy, ak nie je v niektorom z ustanovení tejto Zmluvy výslovne uvedené inak. Neoddeliteľnou súčasťou Zmluvy sa stávajú aj písomné dodatky, ktoré Zmluvné strany podpíšu po tom, ako táto Zmluva nadobudne platnosť a účinnosť. Kdekoľvek sa v tomto zmluvnom vzťahu spomína Zmluva, má sa za to, ak z príslušného ustanovenia zjavne nevyplýva inak, že sa Zmluvou myslí nielen znenie tohto dokumentu, ale aj znenie všetkých príloh Zmluvy a jej dodatkov, ak boli uzatvorené.

(f) Pokiaľ v Zmluve nie je výslovne uvedené inak, odkazy na články alebo body sú odkazmi na články alebo body Zmluvy a odkazy na prílohy sú odkazmi na prílohy Zmluvy. Odkaz na ktorýkoľvek bod zahŕňa celý uvedený bod vrátane všetkých jeho prípadných podbodov a/alebo odsekov v ňom zahrnutých, a to aj v prípade, ak nie sú označené číslom alebo písmenom.

(g) Zmluva, jej interpretácia a vzťahy, ktoré vznikli na jej základe, sa riadia všeobecne záväznými právnymi predpismi účinnými na území Slovenskej republiky s tým, že Zmluvné strany sa dohodli, že použitie akéhokoľvek ustanovenia ktoréhokoľvek všeobecne záväzného právneho predpisu Slovenskej republiky, ktoré nie je kogentné, je výslovne vylúčené v rozsahu, v ktorom by jeho použitie mohlo meniť (či už úplne alebo čiastočne) význam, účel a/alebo interpretáciu ktoréhokoľvek ustanovenia Zmluvy a/alebo dokumentov vzniknutých na jej základe.

(h) Súčasťou Zmluvy nie sú všeobecné obchodné podmienky Zhotoviteľa ani akákoľvek ich časť, a to ani v prípade, ak by tieto Zhotoviteľ v procese Verejného obstarávania akokoľvek použil, spomenul, alebo sa na ne odvolával. Na účely akejkoľvek interpretácie Zmluvy alebo interpretácie ktoréhokoľvek jej ustanovenia alebo otázky či sporu so Zmluvou súvisiacich sa preto rozumie, že takéto všeobecné podmienky Zhotoviteľa ani žiadna ich časť nie sú na právny vzťah založený touto Zmluvou aplikovateľné.

(i) Dni, ktoré Zmluva neoznačuje ako pracovné, sú kalendárne. Pracovný deň znamená deň, ktorý nie je sobotou, nedeľou ani dňom pracovného pokoja ani dňom pracovného voľna v Slovenskej republike.

**2 VYHLÁSENIA ZHOTOVITEĽA**

2.1 Zhotoviteľ vyhlasuje, že je podnikateľom s právnou subjektivitou a k jeho zapísaným predmetom podnikania patria činnosti v rozsahu požadovanom k naplneniu záväzkov zo Zmluvy.

2.2 Zhotoviteľ vyhlasuje, že disponuje všetkými oprávneniami požadovanými aplikovateľnými právnymi predpismi účinnými na území Slovenskej republiky a vydanými príslušnými orgánmi verejnej moci potrebnými na splnenie podmienok Zmluvy a riadne a včasné vykonanie Diela a poskytnutie Služieb.

2.3 Zhotoviteľ vyhlasuje, že je schopný vykonať Dielo a poskytnúť Služby riadne a včas, podľa podmienok a požiadaviek Zmluvy; toto vyhlásenie Zhotoviteľa zohľadňuje aj odborné, personálne, technické, technologické, kapacitné a materiálne aspekty, ktoré bude vykonanie Diela a poskytovanie Služieb vyžadovať; ak majú byť niektoré z týchto aspektov vykonávané subdodávateľsky, Zhotoviteľ vyhlasuje, že svojich subdodávateľov starostlivo zvolil s ohľadom na všetky tieto aspekty, pričom osobitne prihliadol na to, aby takíto subdodávatelia spĺňali v celom rozsahu požiadavku osobitnej spôsobilosti pri všetkých plneniach, kde to aplikovateľný právny predpis účinný na území Slovenskej republiky požaduje.

2.4 Zhotoviteľ vyhlasuje, že mu je známy rozsah plnenia podľa tejto Zmluvy, ako aj všetky ďalšie okolnosti majúce vplyv na plnenie Zmluvy a vykonanie Diela a poskytnutie Služieb. V tejto súvislosti sa Zhotoviteľ nebude odvolávať na chybu alebo konanie v omyle, prípadne na to, že niektoré plnenia nie sú uvedené v Zmluve alebo jej prílohách.

2.5 Zhotoviteľ vyhlasuje, že pred predložením jeho ponuky do Verejného obstarávania sa starostlivo oboznámil so všetkými v tom čase predloženými a/alebo inak dostupnými Podkladmi, obsahom Zmluvy a požiadavkami na Dielo a Služby v zmysle Zmluvy a zároveň sa zaväzuje na ich základe vykonať Dielo a poskytnúť Služby. Zhotoviteľ je plne uzrozumený s tým, že Cena je uvedená ako maximálna a v prípadoch predpokladaných Zmluvou mu na úhradu niektorých častí Ceny nemusí vzniknúť nárok.

2.6 Zhotoviteľ vyhlasuje, že riadne prekontroloval Podklady, ktoré Objednávateľ označil vo Verejnom obstarávaní pre účely vykonania Diela a akýkoľvek rozpor, nejasnosť, chybu či prípadnú nekompletnosť alebo nedokonalosť v Podkladoch, ktorá má, alebo by mohla mať za následok vady alebo akúkoľvek odchýlku od zmluvne určeného štandardu či účelu plnenia podľa Zmluvy, alebo by mohla mať vplyv na výšku či obsah Ceny, Zhotoviteľ počas Verejného obstarávania uviedol a žiadal jej vysvetlenie. Zhotoviteľ vyhlasuje, že pred predložením jeho ponuky do Verejného obstarávania mal možnosť oboznámiť sa s miestnymi podmienkami, na ktorých sa má Stavba realizovať, aj s jej plánovaným umiestnením a stavom a mal možnosť preskúmať ich faktický súlad s poskytnutými Podkladmi a v prípade akýchkoľvek vysvetlení, ktoré by mu v tejto súvislosti mali byť na účel plnenia podľa Zmluvy poskytnuté, o tieto počas Verejného obstarávania požiadal. Zhotoviteľ vyhlasuje, že je uzrozumený s tým, že akékoľvek jeho prípadné nároky spojené s nekompletnosťou alebo nedokonalosťou Podkladov alebo neznalosťou objektov a ich umiestnenia a stavu, ktoré mohol označiť a/alebo uplatniť pred uzatvorením Zmluvy, avšak ich neoznačil a/alebo neuplatnil, uzatvorením Zmluvy zanikajú a je uzrozumený s tým, že akékoľvek dodatočné zistenia Zhotoviteľa po uzatvorení tejto Zmluvy v súvislosti s Podkladmi nemôžu vyvolať požiadavky alebo nároky Zhotoviteľa súvisiace s akýmikoľvek variáciami, prácami naviac a/alebo zvýšením Ceny, ibaže by to Zmluva výslovne pripúšťala.

2.7 Zhotoviteľ vyhlasuje, že pred uzavretím Zmluvy dostatočne zvážil a s vynaložením odbornej starostlivosti a všetkého úsilia posúdil všetky do úvahy prichádzajúce riziká spojené s prevzatím záväzku na vykonanie Diela a poskytnutie Služieb, v jeho ponuke predloženej do Verejného obstarávania vzal do úvahy komplexný rozsah materiálov, prác, služieb, správnych a iných obdobných poplatkov, personálnych nákladov a iných nákladov potrebných na riadne vykonanie Diela v Termíne a riadne a včasné poskytnutie Služieb v súlade s podmienkami Zmluvy, a akékoľvek a všetky takéto náklady starostlivo zahrnul do návrhu Ceny v ponuke, ktorú predložil do Verejného obstarávania, pričom do cenotvorby starostlivo zahrnul všetky práce, materiály a zariadenia potrebné na vykonanie Diela a poskytnutie Služieb aj v prípade, ak neboli stanovené výslovne v opise predmetu zákazky, ale charakter Diela alebo si také práce, materiály a zariadenia vyžaduje.

2.8 Vyhlásenia Zhotoviteľa podľa tohto bodu sú podstatnou okolnosťou formujúcou vôľu Objednávateľa uzatvoriť túto Zmluvu, bez ktorej by Objednávateľ Zmluvu neuzavrel.

**3 ÚČEL A PREDMET ZMLUVY**

**3.1 Účel a hospodársky cieľ Zmluvy**

Účelom Zmluvy je stanoviť podmienky obchodného vzťahu medzi Zmluvnými stranami, ktorých cieľom je zabezpečenie dodania Diela a dodania Služieb s odbornou starostlivosťou, v rozsahu a za podmienok uvedených v Zmluve, za účelom dosiahnutia hospodárskeho cieľa Zmluvy. Hospodárskym cieľom Zmluvy je prostredníctvom súboru opatrení Objednávateľa, ku ktorým patrí aj disponovanie s Dielom vykonaným a odovzdaným v súlade so Zmluvou, rozvíjať cyklistickú dopravu na území Obstarávateľa vo forme rozvoja a skvalitnenia cyklistickej infraštruktúry na území Objednávateľa, vrátane realizácie Stavby, ktorej projektové riešenie je predmetom Diela podľa Zmluvy; výsledkom Zmluvy má byť také vykonanie Diela, ktoré bez akýchkoľvek dodatočných nákladov Objednávateľa umožní Objednávateľovi použiť Dielo ako súťažný podklad na vykonanie Stavby vo verejnom obstarávaní vyhlásenom na vykonanie Stavby ako rozmnoženiny Diela ako architektonického diela v zmysle Autorského zákona a použiť Dielo na účely stavebnej realizácie Stavby.

**3.2 Predmet Zmluvy**

Predmetom Zmluvy je záväzok Zhotoviteľa, za podmienok v Zmluve stanovených**,** riadne a včas, s odbornou starostlivosťou a na svoje nebezpečenstvo vykonať a odovzdať Objednávateľovi Dielo a poskytnúť Služby v rozsahu a spôsobom dohodnutým v Zmluve a záväzok Objednávateľa takto riadne a včas vykonané Dielo a poskytnuté Služby od Zhotoviteľa prevziať a zaplatiť za Dielo a poskytnuté Služby Zhotoviteľovi Cenu, za podmienok, vo výške a spôsobom stanoveným v Zmluve.

**4 MÍĽNIKY**

**4.1 Termín odovzdania Diela**

(a) Zhotoviteľ sa týmto zaväzuje, že Dielo pre Objednávateľa vykoná a odovzdá včas v termínoch podľa bodu 4.1 písm. b).

(b) Zhotoviteľ sa zaväzuje vykonať a Objednávateľovi odovzdať v súlade s podmienkami podľa Zmluvy Dielo a Služby v nasledovných termínoch:

|  |  |  |
| --- | --- | --- |
| **Míľnik** | **Časť Diela** | **Termín** |
| 1 | Odovzdanie Konceptu Dokumentácie Objednávateľovi | **Do 110 dní odo Dňa účinnosti** |
| 2 | Dodanie právoplatného územného rozhodnutia spolu s dokumentáciou podľa bodu 6.6 písm. b) | **120 dní odo dňa odovzdania Konceptu dokumentácie** |
| 3 | Odovzdanie Dokumentácie | **90 dní odo** **dňa vydania právoplatného územného rozhodnutia** |
| 4 | Dodanie právoplatného stavebného povolenia podľa bodu 6.8 písm. c) spolu s odovzdaním Dokumentácie so zapracovanými pripomienkami zo stavebného povolenia | **150 dní odo dňa odovzdania Zhotoviteľovi všetkých podkladov dokladujúcich majetkovoprávny vzťah Objednávateľa k dotknutým pozemkom** |

(c) Medzi Zmluvnými stranami je dohodnuté a rozumie sa, že akákoľvek zmena termínu podľa bodu 4.1 písm. b) je možná len s predchádzajúcim súhlasom Objednávateľa vo forme uzatvorenia dodatku k Zmluve zverejneného v súlade s aplikovateľnými právnymi predpismi.

(d) Bez ohľadu na bod 4.1 písm. c), ak sa Zhotoviteľ omešká s odovzdaním časti Diela v zmysle bodu 4.1 písm. b) z dôvodu vzniku Prekážok alebo z dôvodu omeškania Objednávateľa nespôsobeného ani z časti porušením povinností Zhotoviteľa, pri počítaní dní určených v rámci jednotlivých termínov sa neprihliadne na dni, počas ktorých trvala Prekážka alebo trvalo omeškanie Objednávateľa podľa tohto bodu a o počet dní, na ktoré sa podľa tohto bodu Zmluvy neprihliada, sa dotknutý termín na účely Zmluvy predĺži, pričom toto nie je potrebné medzi Zmluvnými stranami upraviť osobitným právnym úkonom (dodatkom k Zmluve); trvanie Prekážky alebo omeškania Objednávateľa podľa tohto bodu Zmluvy si však Zmluvné strany potvrdia

(e) Akékoľvek náklady, ktoré vzniknú Zhotoviteľovi v dôsledku jeho omeškania s vykonaním a/alebo odovzdaním ktorejkoľvek časti Diela, znáša Zhotoviteľ a tieto nie sú dôvodom na zvýšenie Ceny.

(f) Ak nie je ktorákoľvek časť Diela vykonaná a odovzdaná v termíne z dôvodov spočívajúcich výlučne na strane Objednávateľa, ktoré možno považovať za porušenie Zmluvy zo strany Objednávateľa, ak tieto dôvody trvali viac ako 5 súvislých za sebou idúcich pracovných dní, má Zhotoviteľ nárok na náhradu preukázaných, dôvodných a bezprostredne súvisiacich nákladov, ktoré mu v súvislosti s takýmto omeškaním Objednávateľa vznikli, ak predtým Objednávateľa na jeho omeškanie preukázateľne upozornil; Zhotoviteľ je takéto náklady povinný vyčísliť, vyúčtovať a uplatniť voči Objednávateľovi najneskôr do 30 dní od ich vzniku, inak povinnosť Objednávateľa takéto náklady uhradiť zaniká.

**4.2** **Akcelerácia**

(a) Ak z dôvodu vzniku Prekážky hrozí, že vykonanie a/alebo odovzdanie Diela alebo jeho časti v termíne je ohrozené, Zhotoviteľ sa zaväzuje o tom bezodkladne informovať Objednávateľa. V oznámení Zhotoviteľ popíše vecnú a/alebo právnu povahu Prekážky a navrhne všetky možné opatrenia pre urýchlenie Vykonávania Diela alebo urýchlenie poskytnutia Služieb tak, aby bola dotknutá časť Diela riadne vykonaná v termíne; opatrenia môžu spočívať napr. vo zvýšení počtu jeho zamestnancov pracujúcich na Diele alebo v iných vhodných vecných alebo organizačných opatreniach. Akceleračné opatrenia nemusí navrhnúť Zhotoviteľ iba v prípade, ak je Prekážka takej povahy, že objektívne znemožňuje Vykonávanie Diela v celom rozsahu.

(b) Zhotoviteľ je povinný navrhnúť Akceleračné opatrenia Objednávateľovi aj v prípade, ak bude z výsledkov kontroly Vykonávania Diela Objednávateľa inak vyplývať (t. j. inak než z dôvodu vzniku Prekážky), že vykonanie a/alebo odovzdanie Diela v termíne môže byť ohrozené a Objednávateľ dá Zhotoviteľovi pokyn na navrhnutie a prijatie Akceleračných opatrení.

(c) Zhotoviteľ je na vlastné náklady v prípadoch podľa bodu a) a b) tohto bodu vždy povinný bezodkladne navrhnúť, prijať a vykonať všetky Akceleračné opatrenia na to, aby bolo Dielo vykonané a odovzdané riadne a včas a preukázať Objednávateľovi ich prijatie a vykonanie.

(d) Ak Zhotoviteľ Akceleračné opatrenia neprijme a/alebo nevykoná, alebo prijme a/alebo vykoná, ale sa tieto ukážu ako nedostatočne účinné (t. j. nedôjde k urýchleniu Vykonávania Diela Zhotoviteľom napriek ich prijatiu a vykonaniu), v prípade, ak bude mať Objednávateľ dôvodnú obavu, že sa Zhotoviteľ môže ocitnúť v omeškaní, Objednávateľ je oprávnený prijať a vykonať Akceleračné opatrenia miesto Zhotoviteľa, a to bez potreby súhlasu Zhotoviteľa, pričom sa rozumie, že je tiež oprávnený odňať Zhotoviteľovi ktorúkoľvek časť Vykonávania Diela (t. j. časť Diela alebo akékoľvek práce alebo služby s ňou súvisiace) a tieto zadať na vykonanie tretej osobe (ďalej len „**nový zhotoviteľ**“). Akceleračné náklady uhrádza Objednávateľovi v celom rozsahu Zhotoviteľ. Objednávateľ je oprávnený uplatniť, resp. si voči Zhotoviteľovi započítať Akceleračné náklady na základe osobitnej faktúry doručenej Zhotoviteľovi. Pre vylúčenie pochybností platí, že Objednávateľ je oprávnený započítať si vzniknuté Akceleračné náklady voči Cene resp. ktorejkoľvek časti Ceny alebo požadovať ich úhradu na základe osobitnej faktúry vystavenej Objednávateľom; v prípade uplatnenia Akceleračných nákladov na základe osobitnej faktúry sa Zhotoviteľ zaväzuje takéto náklady uhradiť najneskôr do 30 dní odo dňa ich uplatnenia (t. j. doručenia faktúry Zhotoviteľovi).

(e) Ak Objednávateľ prijme a vykoná Akceleračné opatrenia miesto Zhotoviteľa a uzatvorí zmluvu s novým zhotoviteľom, Zhotoviteľ je povinný na svoje náklady poskytnúť/udeliť novému zhotoviteľovi bezodkladne akékoľvek a všetky údaje, listiny, licencie, alebo inú súčinnosť potrebnú na vykonanie odňatej časti Diela novým zhotoviteľom, alebo tieto poskytnúť/udeliť Objednávateľovi, aby ich tieto poskytol novému zhotoviteľovi, podľa toho, ako Objednávateľ určí.

(f) Prijatie a vykonanie Akceleračných opatrení Objednávateľom miesto Zhotoviteľa nezbavuje Zhotoviteľa zodpovednosti za omeškanie s vyhotovením a odovzdaním ktorejkoľvek časti Diela.

**5 VYKONÁVANIE DIELA**

**5.1 Vykonávanie Diela**

(a) Vykonávanie Diela sa bude uskutočňovať na mieste adresy sídla Zhotoviteľa, ak z jednotlivých úkonov Vykonávania Diela nevyplýva, že je potrebné ich vykonať na inom mieste.

(b) Pri Vykonávaní Diela bude Zhotoviteľ postupovať samostatne, pričom je oprávnený, resp. v prípadoch predpokladaných Zmluvou prípadne aj povinný (napr. bod 5.2 písm. d)), za podmienok podľa bodu 9, využiť na niektoré plnenia subdodávateľov.

(c) Dielo Zhotoviteľ vykoná v súlade s pokynmi Objednávateľa, ako sú ďalej upravené v bode 5.5 a s pripomienkami Objednávateľa, ako sú ďalej upravené v bode 6. Zhotoviteľ vykoná dielo podľa Podkladov v súlade s bodom 5.3.

(d) Vykonávanie Diela sa uskutoční a Dielo bude vykonané v slovenskom jazyku.

(e) Objednávateľ na účely vykonania Diela nie je povinný pre Zhotoviteľa obstarať žiadne materiály, technológie, ani iné veci.

**5.2 Odborná starostlivosť a požiadavky na Dielo**

(a) Zhotoviteľ s odbornou starostlivosťou vykoná Dielo tak, aby sa Vykonávanie Diela uskutočnilo v súlade s aplikovateľnými všeobecne záväznými právnymi predpismi účinnými na území Slovenskej republiky, technickými normami (STN a ETN) aj príslušnými technickými predpismi /podmienkami a štandardmi súvisiacimi s predmetom Diela (napr. technicko-kvalitatívnymi podmienkami pre správu a rekonštrukciu ciest a mostov určenými Ministerstvom dopravy, výstavby a regionálneho rozvoja SR), účinnými v čase vykonania Diela, najmä, nie však výlučne, v súlade so Stavebným zákonom a Vyhláškou a tak, aby takúto požiadavku na súlad s predpismi a štandardami v celom rozsahu spĺňalo aj vykonané Dielo. Dielo musí zohľadňovať akékoľvek a všetky normatívne požiadavky na jeho predmet, a to aj v prípade, ak niektorú z normatívnych požiadaviek táto Zmluva výslovne neuvádza.

(b) Zhotoviteľ s odbornou starostlivosťou zapracuje do Diela podmienky vzniknuté/určené v predošlých stupňoch Dokumentácie.

(c) Zhotoviteľ zabezpečí:

(i) dendrologický prieskum pre účely potrebných výrubov na základe Zákona o OPaK;

(ii) inžiniersko-geologický prieskum a iné prieskumy, ak sú potrebné k návrhu technického riešenia a územnému konaniu;

a výsledky takýchto prieskumov, posúdení a dokumentácií s odbornou starostlivosťou zapracuje v potrebnom rozsahu do Diela resp. pripojí k Dielu.

(d) Zhotoviteľ zabezpečí, že relevantné časti dokumentácie pre odňatie z poľnohospodárskeho pozemkového fondu/vyňatie lesného pozemku vypracuje a/alebo potvrdí odborne spôsobilá osoba v príslušnom odbore v zmysle aplikovateľných právnych predpisov. Zhotoviteľ tiež zabezpečí, že dokumentácia ochrany prírody a krajiny bude vypracovaná na to odborne spôsobilou osobou podľa Zákona o OPaK a posudzovanie vplyvov na životné prostredie bude uskutočnené na to odborne spôsobilou osobou podľa Zákona o posudzovaní vplyvov. Všetky ďalšie práce, služby alebo iné plnenia potrebné na riadne vykonanie Diela budú vykonané alebo poskytnuté na to oprávnenými osobami s príslušnou kvalifikáciou a primeranou odbornou praxou, pričom v prípade, ak je oprávnenie na takéto služby alebo práce regulované aplikovateľným právnym predpisom, Zhotoviteľ zabezpečí, aby takéto osoby disponovali počas celej doby vykonávania prác alebo poskytovania služieb na to platnými oprávneniami (certifikátmi, osvedčeniami, povoleniami, a pod.) podľa aplikovateľných právnych predpisov.

(e) Zhotoviteľ s ohľadom na plánovanú realizáciu Stavby, s odbornou starostlivosťou:

(i) Stavbu navrhne tak, aby bola optimálnym technickým aj ekonomickým riešením, s minimalizovaním prípadných trvalých a dočasných záberov a s minimalizovaním prekládok inžinierskych sietí;

(ii) Stavbu navrhne tak, aby sa nároky na záber pozemkov optimalizovali pre vlastníka Stavby, správcov vyvolaných investícií a tiež aj pre vlastníkov a užívateľov zostávajúcich častí dotknutých pozemkov;

(iii) zabezpečí, aby Objednávateľ vopred odsúhlasil majetkové hranice a hranice dočasných záberov, ktoré majú byť podkladom pre spracovanie geometrických plánov, pred ich použitím na účely vykonania Diela;

(iv) riešenie Stavby navrhne tak, aby sa počas realizácie Stavby a po jej ukončení všetky dotknuté pozemky sprístupnili;

(v) rozsah vyvolaných investícií navrhne v súlade s § 18 ods. 13 Cestného zákona po jeho predchádzajúcom odsúhlasení Objednávateľom;

(vi) zabezpečí overenie inžinierskych sietí potvrdených správcom alebo vlastníkom inžinierskych sietí v obvode Stavby a ich vytýčenú polohu zakreslí do Diela.

(f) Zhotoviteľ vykoná jednotlivé časti Diela, na ktorých dodanie je v zmysle Zmluvy povinný, vo vzájomnej logickej nadväznosti a vo vzájomných súvislostiach, s ohľadom na podmienky a špecifiká, ktoré vyplynú zo zistení v procese Vykonávania Diela. Zhotoviteľ vykoná Dielo tak, aby bolo zrozumiteľné a prehľadné, neobsahovalo vnútorné rozpory ani zrejmé nesprávnosti, a to ani v písaní a v počítaní. Zhotoviteľ zodpovedá za všetky nepresnosti, odchýlky, rozdiely a iné nezrovnalosti zistené na Diele / v Diele oproti skutočne nameraným hodnotám (napr. rozdielne hodnoty vo výkaze výmer).

(g) Zhotoviteľ zabezpečí Vykonávanie Diela a tiež vykoná Dielo tak, aby sa zabezpečilo, že použitím Diela spôsobom podľa bodu 3.1 nedôjde ku škodám na majetku a/alebo majetkových právach Objednávateľa alebo tretích osôb; ak by k takýmto škodám malo alebo mohlo na základe odborného posúdenia Zhotoviteľa dôjsť napriek záväzku Zhotoviteľa podľa tejto vety pred bodkočiarkou, pretože Zhotoviteľovi nie sú známe riešenia na ich predídenie, Zhotoviteľ túto skutočnosť Objednávateľovi najneskôr pri odovzdaní Diela starostlivo zaznačí.

(h) Zhotoviteľ je povinný Dielo vykonať v súlade s § 42 ods. 3 Zákona o VO, najmä tak, že v žiadnej časti Diela nebudú uvedené konkrétne názvy stavebných výrobkov a výrobkov, konkrétny výrobca, výrobný postup, obchodné označenie, patent, typ, oblasť alebo miesto pôvodu alebo výroby.

(i) Dielo bude vypracované a potvrdené autorizovaným stavebným inžinierom podľa Zákona o autorizovaných architektoch a autorizovaným geodetom a kartografom podľa Zákona o KGaK.

**5.3 Podklady**

**(a) Autorské podklady**

Ak bude počas Vykonávania Diela alebo na vykonanie ktorejkoľvek časti Diela potrebné použiť Autorské podklady, Zhotoviteľ sa zaväzuje zabezpečiť, že práva k akýmkoľvek a všetkým Autorským podkladom budú zo strany Zhotoviteľa pred ich použitím riadne vysporiadané a že použitím Autorských podkladov Zhotoviteľ neoprávnene nezasiahne žiadnym spôsobom do autorských alebo obdobných práv tretích osôb. Náklady na vysporiadanie práv k Autorským podkladom znáša Zhotoviteľ.

**(b)** **Podklady**

(i) Zhotoviteľ bude pri Vykonávaní Diela na účely vykonania Diela vychádzať z Podkladov Objednávateľa.

(ii) Ak je na účely Vykonávania Diela a na účely riadneho vykonania Diela potrebné s ohľadom na požiadavky aplikovateľných právnych predpisov alebo obchodných zvyklostí alebo odvetvovej praxe spracovať aj iné Podklady, než sú Podklady Objednávateľa, Zhotoviteľ je povinný takéto Podklady použiť a zaväzuje sa na ten účel Podklady bezodkladne na vlastné náklady obstarať, naštudovať a/alebo zapracovať primeraným spôsobom počas Vykonávania Diela do Diela. Objednávateľ nie je na Vykonávanie Diela ani na vykonanie Diela ako aj ktorejkoľvek jeho časti povinný poskytnúť Zhotoviteľovi iné Podklady, než sú Podklady Objednávateľa.

(iii) Ak bude na účely riadneho vykonania Diela na základe odborného posúdenia Zhotoviteľa potrebné, aby Objednávateľ sprístupnil Zhotoviteľovi akékoľvek Podklady iné než Podklady Objednávateľa, tieto Objednávateľ môže Zhotoviteľovi bez meškania sprístupniť v rámci poskytovania súčinnosti Objednávateľa, ak ich má k  dispozícii; rozumie sa však, že Objednávateľ za týmto účelom nie je povinný vytvárať žiadne databázy ani inak takéto Podklady usporiadať a postačí, ak Zhotoviteľovi takéto dáta poskytne v akejkoľvek forme (napr. aj tak, že budú vyžadovať ďalšie analýzy, úpravy alebo spracovanie Zhotoviteľom). Ak je na účely riadneho vykonania Diela potrebné vytvoriť (identifikovať) nové údaje, ktoré zatiaľ neboli vytvorené, Objednávateľ sa na to Zhotoviteľovi zaväzuje poskytnúť v nevyhnutnom rozsahu súčinnosť.

(iv) Ak táto Zmluva alebo obchodná zvyklosť alebo odvetvová prax vyžaduje alebo odporúča, aby bol v záujme riadneho vykonania Diela akýkoľvek Podklad alebo údaj uvedený v Podklade Zhotoviteľom skontrolovaný, napr. aby bol stavebný objekt riadne zameraný, relevantný údaj riadne prepočítaný, dotknuté vlastníctvo alebo vecné právo riadne preverené v katastrálnom registri alebo aby bol akýkoľvek iný údaj dostupný vo verejnom registri riadne konfrontovaný so záznamom v takomto registri, je Zhotoviteľ povinný takýto údaj v Podklade s odbornou starostlivosťou skontrolovať a použiť v Diele alebo v ktorejkoľvek jeho časti až po takejto kontrole. Za týmto účelom sa rozumie, že žiadna prípadná výhrada, rezervácia, informácia, oznámenie alebo poznámka Zhotoviteľa (disclaimer) v Diele alebo v akejkoľvek dokumentácii s Dielom súvisiacej (vrátane Preberacieho protokolu) alebo akákoľvek iná obdobná komunikácia zo strany Zhotoviteľa pred alebo počas realizácie Zmluvy o tom, že niektorú z týchto povinností nevykoná, nevykonáva, nevykonal alebo ju inak zanedbá, zanedbáva či zanedbal, nezbavuje Zhotoviteľa zodpovednosti podľa tejto Zmluvy, ani žiadnej jeho zmluvnej povinnosti alebo záväzku, a to bez ohľadu na to, či sa voči tomu akoukoľvek formou pri alebo po prijatí takéhoto oznámenia Objednávateľ ohradí alebo neohradí.

(v) Zhotoviteľ je povinný v prípade zistenia vnútornej nesprávnosti, nezrovnalosti alebo nevhodnosti Podkladov Objednávateľa alebo ich časti alebo v prípade zistenia akejkoľvek nesprávnosti alebo nezrovnalosti zistenej na základe porovnania Podkladov Objednávateľa a iných Podkladov, Objednávateľa bezodkladne, najneskôr do 7 dní odo dňa, v ktorom mal a mohol takúto nezrovnalosť Zhotoviteľ zistiť, na tieto Objednávateľa upozorniť a kvalifikovaným spôsobom Objednávateľovi na svoje náklady uviesť, v čom nesprávnosť, nevhodnosť a/alebo iná nezrovnalosť (ďalej aj ako „**nesúlad**“) spočíva, spolu s návrhmi na opravu alebo úpravu Podkladov. Ak je na ďalšie práce na Diele potrebný pokyn Objednávateľa, požiada Zhotoviteľ Objednávateľa o udelenie pokynu. Ak na ďalšie práce na Diele nie je potrebný osobitný pokyn Objednávateľa, Zhotoviteľ zanalyzuje príslušný nesúlad a s odbornou starostlivosťou sa s takýmto nesúladom v primeranom rozsahu v Diele vysporiada a takéto vysporiadanie bude v Diele kvalifikovane a v primeranom rozsahu indikovať, za predpokladu, že identifikovaný nesúlad má spôsobilosť spôsobiť škodu Objednávateľovi alebo tretím stranám pri ďalšom použití Diela alebo v súvislosti s ním.

(vi) Všetky Podklady použité na účely vyhotovenia Diela je Zhotoviteľ povinný riadne a v primeranom rozsahu označiť, ak je to obvyklé alebo vhodné, a to tak, aby bola overiteľná ich správnosť, vhodnosť, úplnosť a aktuálnosť. Zhotoviteľ je povinný poskytnúť Objednávateľovi kedykoľvek počas kontroly Vykonávania Diela potrebné vysvetlenia a/alebo doložiť príslušné výpočty.

(vii) Zhotoviteľ sa zaväzuje v celom rozsahu a s odbornou starostlivosťou zohľadňovať všetky údaje uvedené v Podkladoch alebo z nich vyplývajúce. V prípade rozporu medzi údajmi uvedenými alebo vyplývajúcimi z Podkladov a údajmi uvedenými alebo vyplývajúcimi z Podkladov Objednávateľa relevantného pre vykonanie Diela, je Zhotoviteľ oprávnený požiadať Objednávateľa o vydanie pokynu; ak o to Zhotoviteľ nepožiada, Zhotoviteľ zanalyzuje identifikovaný rozpor a s odbornou starostlivosťou sa s takýmto rozporom v primeranom rozsahu v Diele vysporiada a takéto vysporiadanie bude v Diele kvalifikovane indikovať.

**5.4** **Kontrola Vykonávania Diela**

(a) Objednávateľ je oprávnený kontrolovať Vykonávanie Diela počas celej doby jeho vykonávania.

(b) Za účelom kontroly Vykonávania Diela sa obe Zmluvné strany zaväzujú zúčastňovať sa na kontrolných stretnutiach. Kontrolné stretnutia sa uskutočnia minimálne raz mesačne, na základe pozvánky zaslanej Zhotoviteľom Objednávateľovi. Zhotoviteľ zašle pozvánku najmenej 5 pracovných dni pred navrhnutým termínom kontrolného stretnutia. Objednávateľ je až do dňa stretnutia kedykoľvek oprávnený meniť termín navrhnutý Zhotoviteľom v pozvánke, najviac však o 5 pracovných dní. Náklady Zhotoviteľa na účasť na kontrolných stretnutiach znáša Zhotoviteľ.

(c) Bez ohľadu na bod 5.4 písm. b), **prvé kontrolné stretnutie** zvolá Objednávateľ a toto sa uskutoční najneskôr v 7. pracovný deň nasledujúci po Dni účinnosti v mieste sídla Objednávateľa. Na prvom kontrolnom stretnutí bude prerokovaný postup Vykonávania Diela a sprístupnenie/poskytnutie všetkých Podkladov Objednávateľa, ktorými Objednávateľ disponuje a považuje ich za relevantné na vykonanie Diela, ak už nie sú sprístupnené alebo poskytnuté Zmluvou.

(d) Z kontrolných stretnutí sa vyhotovuje zápis podpísaný zástupcami oboch Zmluvných strán. V prípade kontrolného stretnutia podľa bodu 5.4 písm. c) budú v zápise označené aj všetky Podklady Objednávateľa, ktoré Objednávateľ poskytol alebo sprístupnil. Zápis vyhotovuje Zhotoviteľ.

**5.5 Pokyny Objednávateľa**

1. Ak kedykoľvek počas Vykonávania Diela dá Objednávateľ Zhotoviteľovi pokyn (bez ohľadu na to, či ho formálne inak označí, napr. ako „úloha,“ „požiadavka,“ „zadanie,“ „usmernenie“ alebo obdobne), aby ktorúkoľvek časť Diela upravil, Zhotoviteľ je povinný pokyn na úpravy vykonať, za podmienky, že pokyn Objednávateľa je v súlade s vymedzením Diela v zmysle Zmluvy.
2. Ak Objednávateľ zistí, že Zhotoviteľ vykonáva Dielo v rozpore s jeho povinnosťami a záväzkami podľa Zmluvy a/alebo uplatniteľnými právnymi predpismi, je Objednávateľ oprávnený dožadovať sa toho, aby Zhotoviteľ bezodkladne odstránil vady vzniknuté vadným Vykonávaním Diela a Dielo ďalej vykonával riadnym spôsobom. Ak Objednávateľ v pokyne určí spôsob takéhoto odstránenia a/alebo spôsob riadneho Vykonávania Diela, Zhotoviteľ je ním viazaný.
3. Objednávateľ je oprávnený udeliť Zhotoviteľovi pokyny aj v prípade, ak má dôvodné obavy týkajúce sa včasného a/alebo riadneho odovzdania Diela, a to aj v prípade, ak ide o iné pokyny než o pokyny na Akceleračné opatrenia. Zhotoviteľ je takýmito pokynmi viazaný.
4. Zhotoviteľ sa zaväzuje bez zbytočného odkladu potom, ako sa o tom dozvedel, informovať Objednávateľa o akýchkoľvek okolnostiach, ktoré môžu mať vplyv na zmenu alebo doplnenie alebo udelenie pokynov Objednávateľa.
5. Zhotoviteľ je oprávnený žiadať Objednávateľa o udelenie pokynu vo veciach, ktoré Zmluva alebo zákon predvída. Objednávateľ je povinný doručiť Zhotoviteľovi pokyny, o ktoré Zhotoviteľ v súlade so Zmluvou požiadal, bez zbytočného meškania.
6. Ak má s vynaložením odbornej starostlivosti Zhotoviteľ dôvodne za to, že sú pokyny udelené Objednávateľom čo i len z časti nesprávne a/alebo nevhodné a/alebo sú v nich nezrovnalosti a/alebo sú inak nezrozumiteľné či nevykonateľné, je povinný na to Objednávateľa bezodkladne upozorniť. V upozornení Zhotoviteľ kvalifikovaným spôsobom uvedie, v čom má nesprávnosť, nevhodnosť, nezrovnalosť, nezrozumiteľnosť a/alebo nevykonateľnosť pokynu spočívať, spolu s návrhmi na opravu alebo úpravu pokynu. V prípade vyžiadania Objednávateľom Zhotoviteľ s odbornou starostlivosťou a zrozumiteľne doplní alebo vysvetlí svoje stanovisko a návrhy, a v prípade potreby na podnet Objednávateľa v ňom v stanovenom termíne uskutočnia Zmluvné strany kontrolné stretnutie za účelom vysvetlenia veci. Proces možno opakovať, až kým nedôjde k dostatočnému objasneniu veci a možnosti Objednávateľa kvalifikovane rozhodnúť o ďalšom postupe v danej záležitosti. Následné stanovisko Objednávateľa je pre Zhotoviteľa záväzné a Zhotoviteľ sa zaväzuje postupovať v súlade s ním, ibaže by to priamo odporovalo zákazom uloženým aplikovateľnými predpismi verejného práva. V rozsahu, v akom následné stanovisko Objednávateľa odporuje kvalifikovanému stanovisku Zhotoviteľa, znáša za nezdar alebo škodu zodpovednosť Objednávateľ, inak ju znáša Zhotoviteľ. Kým Objednávateľ neposkytne následné stanovisko, nie je Zhotoviteľ povinný postupovať v súlade s pokynmi Objednávateľa, avšak len v rozsahu kvalifikovaného upozornenia Zhotoviteľa, pričom Zhotoviteľ je na dobu, kým nedôjde k dostatočnému objasneniu veci, oprávnený prerušiť práce na dotknutej časti Diela, avšak iba v nevyhnutnom rozsahu, ktorý preukázateľne bezprostredne súvisí s objasňovanou záležitosťou, a aj počas doby prerušenia prác je inak povinný vynaložiť maximálne úsilie na to, aby nebolo inak ohrozené včasné vykonanie Diela.

(g) Náklady Zhotoviteľa na úkony vyvolané pokynmi Objednávateľa podľa tohto bodu alebo s nimi súvisiace znáša Zhotoviteľ.

**5.6 Príslušné orgány**

Zhotoviteľ je povinný pri Vykonávaní Diela spolupracovať s Príslušnými orgánmi.

**5.7 Súčinnosť Objednávateľa**

Objednávateľ sa zaväzuje bez zbytočného odkladu písomne informovať Zhotoviteľa o všetkých okolnostiach, ktoré majú podstatný význam pre vykonanie a odovzdanie Diela, ak nie sú uvedené alebo inak nevyplývajú zo Zmluvy, okolností jej uzatvorenia alebo nie sú všeobecne známe.

**6 ODOVZDANIE A PREVZATIE DIELA**

6.1 Zhotoviteľ splní svoju povinnosť vykonať Dielo a každú jeho časť až jeho/jej odovzdaním Objednávateľovi na prevzatie v dohodnutom mieste odovzdania Diela a jeho/jej následným prevzatím Objednávateľom.

**6.2 Miesto odovzdania Diela**

Dohodnutým miestom odovzdania Diela a všetkých jeho častí je adresa sídla Objednávateľa.

**6.3 Preberací protokol**

(a) Dielo sa odovzdáva spôsobom uvedeným v bodoch 6.4 až 6.8 nižšie, pričom jednotlivé časti Diela sa odovzdávajú a preberajú Preberacím protokolom. Podpísaním Preberacieho protokolu oboma Zmluvnými stranami sa príslušná časť Diela považuje za **dodanú**. Preberacie protokoly pripravuje Zhotoviteľ.

(b) Dohodnuté minimálne náležitosti Preberacieho protokolu na účely Zmluvy sú:

(i) označenie Zmluvných strán;

(ii) názov zákazky vo Verejnom obstarávaní, číslo Zmluvy a dátum uzatvorenia Zmluvy;

(iii) identifikácia príslušnej časti Diela/Diela, vrátane počtu odovzdávaných vyhotovení a ich formy;

(iv) cena za dodanie príslušnej časti Diela;

(v) vyhlásenie Objednávateľa, či príslušnú časť Diela preberá alebo nepreberá;

(vi) čitateľné mená a priezviská, označenie funkcie/pracovného zaradenia osôb preberajúcich príslušnú časť Diela za obe Zmluvné strany, podpisy týchto osôb;

(vii) dátum a miesto vyhotovenia preberacieho protokolu;

(viii) vady príslušnej časti Diela, ktoré sú zjavné už pri ich preberaní, bez ohľadu na existenciu ktorých sa však Objednávateľ rozhodol časť Diela prevziať a ktoré môže neskôr reklamovať po prevzatí časti Diela v záručnej dobe;

(ix) akékoľvek vyjadrenia Zhotoviteľa k vytknutým vadám časti Diela podľa (viii) vyššie.

(c) Preberací protokol za Objednávateľa podpisuje Kontaktná osoba Objednávateľa pre technické záležitosti.

(d) Dielo nie je Objednávateľ povinný prevziať, ak sú pri preberaní Diela zistené akékoľvek vady Diela. Ak sa napriek zisteniu vád Objednávateľ rozhodne Dielo prevziať, vyznačí a stručne v Preberacom protokole opíše zistené vady. Na takto označené vady sa vzťahujú povinnosti Zhotoviteľa reklamované vady odstrániť v lehote podľa bodu 11.6 písm. a), pričom sa rozumie, že na tento účel je Preberací protokol súčasne doručeným oznámením o zistených vadách Diela alebo jeho časti.

**6.4 Koncept Dokumentácie (Míľnik 1)**

(a) Najneskôr 5 pracovných dní pred posledným dňom termínu podľa bodu 4.1 písm. b) podbod (1) (Míľnik 1) je Zhotoviteľ povinný zaslať Objednávateľovi Koncept Dokumentácie na pripomienky spolu s pozvánkou na pracovné stretnutie, za účelom kontroly a odsúhlasenia Konceptu Dokumentácie, spolu s návrhom konceptu variantného technického riešenia Stavby (vedenie cyklistickej komunikácie). Práva a povinnosti Zmluvných strán pri pozvánke zvolávajúcej pracovné stretnutia (lehota na zaslanie pozvánky, zmena termínu v pozvánke) podľa tohto bodu sa spravujú bodom 5.4 písm. b). Z pracovného stretnutia sa vyhotoví **záznam**.

(b) V zázname z pracovného stretnutia zvolaného podľa písm. a) tohto bodu sa uvedie, či má ku Konceptu Dokumentácie Objednávateľ pripomienky a či má k takým pripomienkam Zhotoviteľ výhrady; ak sú vznesené pripomienky alebo výhrady (ďalej len ako „**pripomienky ku konceptu**“), uvedie sa v zázname aspoň ich stručný popis. Ak sa Zmluvné strany nedohodnú inak, dôvodne vznesené pripomienky ku konceptu je Zhotoviteľ povinný do Konceptu Dokumentácie zapracovať do 14 dní odo dňa vyhotovenia záznamu a zaslať upravený Koncept Dokumentácie Objednávateľovi na kontrolu a prípadné ďalšie pripomienky ku konceptu.

(c) Ak v lehote 7 dní odo dňa doručenia upraveného Konceptu Dokumentácie vznesie Objednávateľ ďalšie (hoci aj nové) pripomienky ku konceptu alebo vyrozumie Zhotoviteľa, že pripomienky ku konceptu vznesené Objednávateľom neboli zapracované správne alebo úplne, Zhotoviteľ je povinný takéto pripomienky ku konceptu zapracovať. Postup podľa tohto bodu možno opakovať, až kým Objednávateľ nepotvrdí, že nemá pripomienky ku konceptu; ak sa Objednávateľ v lehote podľa prvej vety od doručenia zapracovaných pripomienok ku konceptu nevyjadrí, že má nové pripomienky ku konceptu, alebo nevyrozumie Zhotoviteľa, že vznesené pripomienky Objednávateľa neboli zapracované správne alebo úplne, rozumie sa, že Objednávateľ nemá ku Konceptu Dokumentácie pripomienky ku konceptu.

(d) Ak v zázname podľa písm. b) tohto bodu neuvedú pripomienky ku konceptu alebo ak Objednávateľ podľa písm. c) tohto bodu potvrdí, že nemá pripomienky ku konceptu alebo nastane fikcia absencie pripomienok ku konceptu podľa poslednej vety písm. c) tohto bodu za bodkočiarkou, má sa na účely Zmluvy za to, že je Koncept Dokumentácie odsúhlasený Objednávateľom. Objednávateľ takéto odsúhlasenie Zhotoviteľovi potvrdí podpísaním Preberacieho protokolu. Odsúhlasenie Konceptu Dokumentácie nezbavuje Zhotoviteľa zodpovednosti za vady Diela.

**6.5 Prerokovanie Konceptu Dokumentácie**

(a) Bezodkladne po odsúhlasení Konceptu Dokumentácie Objednávateľom je Zhotoviteľ povinný prerokovať Koncept Dokumentácie, s dôrazom na Objednávateľom vybraný variantné technické riešenie Stavby (vedenie cyklistickej komunikácie), so všetkými Príslušnými orgánmi a zabezpečí odsúhlasenie trasovania Stavby príslušným Dopravným inšpektorátom Policajného zboru SR. Rokovania sa uskutočnia vždy za účasti aspoň jednej z Kontaktných osôb Objednávateľa v zmluvných záležitostiach a aspoň jednej z Kontaktných osôb Objednávateľa v technických záležitostiach. Náklady na prerokovanie Konceptu Dokumentácie, okrem nákladov na účasť Kontaktných osôb Objednávateľa, znáša Zhotoviteľ.

(b) Na rokovania s Príslušnými orgánmi sa neuplatnia ustanovenia 5.4 písm. b). Pozvánku na rokovanie s Príslušnými orgánmi je Zhotoviteľ povinný zaslať Objednávateľovi na odsúhlasenie minimálne 14 dní pred zamýšľaným dňom konania rokovania. Objednávateľ si vyhradzuje právo doplniť, resp. upraviť zoznam Príslušných orgánov pozvaných na rokovanie. Po odsúhlasení, resp. doplnení pozvánky Objednávateľom, je Zhotoviteľ povinný do 5 dní doručiť pozvánku na rokovanie všetkým Príslušným orgánom.

(c) Z rokovania s Príslušnými orgánmi vyhotoví Zhotoviteľ **zápis**. V zápise budú uvedené stanoviská, vyjadrenia, návrhy a požadované zmeny Konceptu Dokumentácie predložené zo strany Príslušných orgánov.

(d) Zhotoviteľ doručí zápis z prerokovania Konceptu Dokumentácie Príslušnými orgánmi Objednávateľovi na odsúhlasenie do 7 dní po prerokovaní.

(e) Zhotoviteľ je povinný požiadavky, resp. pripomienky Príslušných orgánov podľa bodu 6.5 v Koncepte Dokumentácie s odbornou starostlivosťou zohľadniť, a to najmä tak, že ich po predchádzajúcom odsúhlasení Objednávateľom zohľadní do Konceptu Dokumentácie tak, aby bolo zabezpečené **vydanie územného rozhodnutia**; Zhotoviteľ nemusí zohľadňovať tie požiadavky, resp. pripomienky Príslušných orgánov v prípade ktorých mu na to dal Objednávateľ súhlas.

**6.6 Inžinierske služby v územnom konaní (Míľnik 2)**

(a) Zhotoviteľ bezodkladne po odsúhlasení Konceptu Dokumentácie Objednávateľom podľa bodu 6.4 písm. d) začne poskytovať Inžinierske služby, najmä zabezpečí vydanie právoplatného územného rozhodnutia a za tým účelom bude Objednávateľa **zastupovať v príslušnom územnom konaní** (t. j. podá za Objednávateľa žiadosť o vydanie územného rozhodnutia so všetkými náležitosťami vyžadovanými aplikovateľnými právnymi predpismi a bude v danom konaní Objednávateľa procesne zastupovať).

(b) **MPV nespadá do rozsahu Inžinierskych služieb**, keďže MPV zabezpečuje Objednávateľ. Zhotoviteľ je však povinný bezodkladne po dni, v ktorom územné rozhodnutie nadobudne právoplatnosť, pre Objednávateľa na náklady Zhotoviteľa (ak nie je nižšie výslovne uvedené inak) zabezpečiť za účelom zabezpečenia MPV Objednávateľom:

(i) všetky podklady potrebné pre MPV (súpis ekn, ckn, záber m2);

(ii) geometrické plány k trvalým záberom a dočasným záberom;

(iii) dokumentáciu pre trvalé/dočasné odňatie poľnohospodárskej pôdy z poľnohospodárskeho pozemkového fondu resp. pre vydanie stanoviska k pripravovanému zámeru na poľnohospodárskej pôde podľa Zákona o OPP a/alebo pre trvalé/dočasné vyňatie lesného pozemku podľa Zákona o lesoch (geometrické plány pre dočasný a trvalý záber, tabuľky, situácia, znalecký posudok na výpočet odvodu pre celý rozsah odňatia);

(iv) právoplatné rozhodnutia Príslušných orgánov o trvalom/dočasnom odňatí poľnohospodárskej pôdy z poľnohospodárskeho pozemkového fondu resp. vydané stanovisko k pripravovanému zámeru na poľnohospodárskej pôde podľa Zákona o OPP a/alebo právoplatné rozhodnutia o trvalom/dočasnom vyňatí lesného pozemku podľa Zákona o lesoch, pričom Zhotoviteľ bude Objednávateľa v celom rozsahu v týchto konaniach procesne zastupovať (náklady na odvody pre celý rozsahu vyňatia poľnohospodárskej pôdy znáša Objednávateľ).

(c) Právoplatné územné rozhodnutie spolu s podkladmi podľa bodu 6.6 písm. b) Zhotoviteľ protokolárne odovzdá Objednávateľovi najneskôr v posledný deň termínu podľa bodu 4.1 písm. b) podbod (2) (Míľnik 2).

(d) Bezodkladne po dni, v ktorom vydané územné rozhodnutie nadobudne právoplatnosť, Zhotoviteľ zabezpečí prerokovanie a odsúhlasenie Konceptu Dokumentácie so zapracovanými pripomienkami Príslušných orgánov v zmysle bodu 6.5 písm. e) Príslušnými orgánmi za účelom prípravy podkladov na vydanie stavebného povolenia k Stavbe, t. j. zabezpečí prípravu podkladov na stavebné konanie (súhlasy, vyjadrenia, stanoviská Príslušných orgánov). Zhotoviteľ je povinný požiadavky, resp. pripomienky Príslušných orgánov podľa tohto bodu s odbornou starostlivosťou zohľadniť v Dokumentácii, a to najmä tak, že ich po predchádzajúcom odsúhlasení Objednávateľom zohľadní do Dokumentácie tak, aby bolo zabezpečené **vydanie stavebného povolenia**; Zhotoviteľ nemusí zohľadňovať tie požiadavky, resp. pripomienky Príslušných orgánov, v prípade ktorých mu na to dal Objednávateľ súhlas.

**6.7 Dodanie Dokumentácie (Míľnik 3)**

(a) Zhotoviteľ sa zaväzuje dodať Dokumentáciu v nasledovných vyhotoveniach:

- 6 vyhotovení v tlačenej forme;

- 1 vyhotovenie v elektronickej forme v needitovateľnej (.pdf formát) aj v editovateľnej podobe (.doc, .dwg, .dgn alebo .xls formát) na USB nosiči.

Dokumentácia v elektronickej forme musí byť identická s Dokumentáciou v tlačenej forme.

Zhotoviteľ musí odovzdať Dokumentáciu spolu s výstupom – os cyklotrasy v elektronickom vektorovom formáte (\*.dwg, \*.dgn, \*.vgi, \*.shp) v súradnicovom referenčnom systéme S-JTSK 03 pre účely spracovania kostrovej siete cyklistických trás pre územie Objednávateľa.

Na základe osobitnej požiadavky Objednávateľa Zhotoviteľ zabezpečí dodatočné dodanie vyhotovení Dokumentácie v tlačenej forme, najviac však v 2 vyhotoveniach.

(b) Objednávateľ preberie Dokumentáciu na základe výzvy Zhotoviteľa na prevzatie Dokumentácie. Výzvu na prevzatie Dokumentácie zašle Zhotoviteľ Objednávateľovi najneskôr v posledný deň termínu podľa bodu 4.1 písm. b) podbod (3) (Míľnik 3).

(c) Objednávateľ je oprávnený odovzdávanú Dokumentáciu preskúmať a posúdiť. Ak Objednávateľ zistí, že má odovzdávaná Dokumentácia vady, tieto bezodkladne Zhotoviteľovi oznámi (ďalej len ako „**pripomienky k Dokumentácii**“). Ak Objednávateľ oznámi Zhotoviteľovi pripomienky k Dokumentácii, rozumie sa, že má odovzdávaná Dokumentácia vady, pre ktoré ju Objednávateľ odmieta prebrať, a to až do času ich úplného odstránenia Zhotoviteľom. Pripomienkované vady je Objednávateľ povinný identifikovať a ich podstatu stručne odôvodniť. Zhotoviteľ je povinný pripomienky k Dokumentácii zapracovať do Diela v lehote 5 pracovných dní odo dňa ich uplatnenia, ibaže sa Zmluvné strany dohodnú inak.

(d) Postup podľa písm. c) tohto bodu možno opakovať až do úplného odstránenia oznámených pripomienok k Dokumentácii. Náklady Zhotoviteľa na úkony vyvolané pripomienkami k Dokumentácii alebo s nimi súvisiace znáša Zhotoviteľ.

(e) Neuplatnenie vád vo forme pripomienok k Dokumentácii pri preberaní Dokumentácie Objednávateľom neznamená, že je protokolárne prevzatá Dokumentácia bez vád; ak Objednávateľ dodatočne zistí vady, znamená to iba, že vady Dokumentácie neboli zjavné v čase prevzatia Dokumentácie alebo boli zjavné, no Objednávateľ Dokumentáciu prebral s výhradou podľa bodu 6.3 písm. b) podbod (viii).

**6.8 Inžinierske služby v stavebnom konaní (Míľnik 4)**

(a) Zhotoviteľ bezodkladne po dodaní Dokumentácie Objednávateľovi podľa bodu 6.7 zabezpečí vydanie právoplatného stavebného povolenia a za tým účelom bude Objednávateľa **zastupovať v príslušnom stavebnom konaní** (t. j. podá za Objednávateľa žiadosť o vydanie stavebného povolenia so všetkými náležitosťami vyžadovanými aplikovateľnými právnymi predpismi a bude v danom konaní Objednávateľa procesne zastupovať).

(b) Zhotoviteľ bezodkladne po doručení právoplatného stavebného povolenia zapracuje do Dokumentácie dodanej podľa bodu 6.7 pripomienky zo stavebného povolenia. Objednávateľ je oprávnený zapracovanie pripomienok zo stavebného povolenia do Dokumentácie preskúmať a posúdiť. Ak Objednávateľ zistí, že zapracovanie má vady, tieto bezodkladne Zhotoviteľovi oznámi (ďalej len ako „**pripomienky k zapracovaniu**“). Ak Objednávateľ oznámi Zhotoviteľovi pripomienky k zapracovaniu, rozumie sa, že má odovzdanie výsledku Inžinierskych služieb v stavebnom konaní vady, pre ktoré ich Objednávateľ odmieta prebrať, a to až do času ich úplného odstránenia Zhotoviteľom. Pripomienkované vady je Objednávateľ povinný identifikovať a ich podstatu stručne odôvodniť. Zhotoviteľ je povinný pripomienky k zapracovaniu zapracovať do Diela v lehote 5 pracovných dní odo dňa ich uplatnenia, ibaže sa Zmluvné strany dohodnú inak.

(c) Právoplatné stavebné povolenie spolu s Dokumentáciou so zapracovanými pripomienkami zo stavebného povolenia podľa bodu 6.8 písm. b) Zhotoviteľ protokolárne odovzdá Objednávateľovi najneskôr v posledný deň termínu podľa bodu 4.1 písm. b) podbod (4) (Míľnik 4).

**7 POUŽITIE DIELA**

**7.1 Nebezpečenstvo škody a vlastnícke právo**

(a) Nebezpečenstvo škody na Diele resp. jeho príslušnej časti znáša Zhotoviteľ až do dňa dodania Diela resp. jeho príslušnej časti. Zhotoviteľ do toho času znáša zodpovednosť za poškodenie, stratu alebo zničenie Diela resp. jej príslušnej časti.

(b) Dodaním Diela resp. jeho príslušnej časti prechádza vlastnícke právo k Dielu resp. jeho príslušnej časti zo Zhotoviteľa na Objednávateľa.

(c) Zhotoviteľ nie je oprávnený poskytnúť Dielo ani žiadnu jeho časť tretím osobám bez predchádzajúceho súhlasu Objednávateľa.

**7.2 Zákonná licencia**

V súlade s § 588 Obchodného zákonníka, **Objednávateľ je oprávnený použiť dodané Dielo resp. jeho časť na účel podľa bodu 3.1**. Za účelom podľa bodu 3.1 je Objednávateľ oprávnený aj zmeniť a/alebo spracovať Dielo alebo Dielo spojiť s iným dielom, zadať zmenu a/alebo iné spracovanie Diela alebo spojenie Diela s iným dielom tretej osobe, vyhotoviť rozmnoženinu Diela alebo spracovaného a/alebo inak zmeneného Diela (t. j. zrealizovať Stavbu), a to v časovo neobmedzenom rozsahu, pričom je Objednávateľ oprávnený realizovať pri vyhotovení rozmnoženiny Diela akékoľvek stavebné práce a/alebo stavebné úpravy, ktoré umožnia udržanie rozmnoženiny Diela v dobrom stave a/alebo zachovajú funkčné využitie rozmnoženiny Diela a/alebo umožnia modernizáciu rozmnoženiny Diela, a to aj bez predchádzajúceho súhlasu Zhotoviteľa resp. udelenia osobitnej zmluvnej licencie Zhotoviteľom.

**7.3 Zmluvná licencia**

Nad rámec zákonnej licencie udeľuje Zhotoviteľ v súlade s § 65 a nasl. Autorského zákona, s účinnosťou odo dňa dodania Diela resp. každej jeho dodanej časti, Objednávateľovi časovo, miestne aj vecne neobmedzenú licenciu, a to **na akékoľvek použitie ktorejkoľvek časti Diela a na akýkoľvek účel**, najmä, nie však výlučne, na (1) spracovanie Diela Objednávateľom alebo inou osobou, (2) vyhotovenie rozmnoženín Diela, (3) uvedenie Diela na verejnosti verejným vystavením originálu diela alebo jeho rozmnoženiny, (4) verejný prenos Diela v elektronickej a/alebo tlačenej podobe, (5) sprístupňovanie Diela na verejnosti (zverejňovanie na internete), (6) zaradenie Diela do databázy chránenej autorským právom, ako aj na (7) spojenie Diela s iným dielom. Pre vylúčenie pochybností, udelením licencie Zhotoviteľ súhlasí, že Objednávateľ ako povinná osoba použije Dielo resp. jeho časť aj v zmysle Zákona o slobode informácií, napr. ho sprístupní žiadateľom podľa Zákona o slobode informácií. Licencia podľa tejto Zmluvy sa udeľuje ako výhradná. Súčasťou udelenej licencie je aj súhlas Zhotoviteľa s tým, že Objednávateľ môže udeliť sublicenciu na použitie Diela akýmkoľvek tretím osobám, v rozsahu udelenej licencie alebo v užšom rozsahu, a to bez potreby ďalšieho osobitného súhlasu Zhotoviteľa. Súčasťou udelenej licencie je aj súhlas Zhotoviteľa s tým, že v prípade postúpenia tretím osobám v podobe úplného alebo čiastočného prevodu práv a povinností zo Zmluvy podľa bodu 14 sa rozumie, že takýmto postúpením môže Objednávateľ postúpiť aj tu uvedené udelenie licencie, a to bez potreby ďalšieho osobitného súhlasu Zhotoviteľa a bez potreby predchádzajúceho informovania Zhotoviteľa. Pre predídenie pochybností, dohoda o odmene za použitie licencie je uvedená v bode 10.2. Zmluvné strany majú za nesporné, že táto dohoda o licenčnej zmluve spĺňa požiadavku na písomné vyhotovenie licenčnej zmluvy a jej zverejnenie a majú obsah takejto licenčnej zmluvy za dostatočne určitý. Ak by však bolo toto dojednanie medzi Zmluvnými stranami potrebné z akéhokoľvek dôvodu akejkoľvek tretej strane predložiť a/alebo potvrdiť v osobitnej forme, Zhotoviteľ sa zaväzuje poskytnúť na tento účel Objednávateľovi na náklady Zhotoviteľa všetku potrebnú súčinnosť, a to bezodkladne po tom, ako ho o to Objednávateľ požiadal, vrátane podpísania osobitného písomného potvrdenia o uzavretí (vzniku) takejto licenčnej zmluvy. Záväzky Zhotoviteľa podľa tohto bodu trvajú aj po zániku Zmluvy z akéhokoľvek dôvodu, ak bola Objednávateľovi pred zánikom Zmluvy dodaná akákoľvek časť Diela.

**8**  **SLUŽBY**

**8.1 Rozsah, kvalita a všeobecné podmienky poskytovania Služieb**

(a) Zhotoviteľ sa v súvislosti s Dielom zaväzuje na základe Zmluvy a v súlade so Zmluvou poskytovať Objednávateľovi Služby, a to riadne a včas, s odbornou starostlivosťou a s neustálym prihliadaním na oprávnené záujmy Objednávateľa a jeho pokyny a Podklady.

(b) Zhotoviteľ bude Služby poskytovať samostatne, pričom je oprávnený, za podmienok podľa bodu 9, využiť na niektoré plnenia subdodávateľov.

(c) Dohodnutým miestom dodania Služieb je adresa sídla Objednávateľa.

**8.2 Všeobecné požiadavky na Inžinierske služby**

(a) O priebehu poskytovania Inžinierskych služieb bude Zhotoviteľ pravidelne raz týždenne **informovať** Objednávateľa e-mailom na adresu elektronickej pošty Kontaktných osôb Objednávateľa pre technické záležitosti.

(b) Za účelom poskytnutia Inžinierskych služieb, ak to bude povaha veci vyžadovať, vyhotoví a zašle Zhotoviteľ Objednávateľovi návrh znenia **plnomocenstva**, ktoré Objednávateľ bez meškania vystaví v počte rovnopisov podľa úvahy Objednávateľa, z ktorých aspoň jeden odovzdá Zhotoviteľovi; za týmto účelom je Objednávateľ oprávnený upraviť návrh plnomocenstva tak, aby formálne aj vecne zodpovedal poskytovaným Inžinierskym službám a požiadavkám na zastúpenie Objednávateľa vyplývajúcim zo Zmluvy a z uplatniteľných právnych predpisov a interných predpisov Objednávateľa. Zhotoviteľ sa zaväzuje akceptovať svojim podpisom všetky rovnopisy takto vystaveného plnomocenstva.

(c) Všetka dokumentácia (vrátane korešpondencie), ktorá v súvislosti s poskytovaním Inžinierskych služieb vznikne a bude alebo by mala byť v dispozičnej sfére Zhotoviteľa, patrí Objednávateľovi. Akékoľvek písomnosti, ktoré pri výkone mandátu v rozsahu Inžinierskych služieb Zhotoviteľ tretím stranám doručí alebo od tretích strán prijme, je Zhotoviteľ povinný odovzdať Objednávateľovi najneskôr pri doručení faktúry za príslušnú časť Inžinierskych služieb.

**8.3 Autorský dozor**

(a) Zhotoviteľ je povinný začať poskytovať služby Autorského dozoru odo dňa uvedeného v oznámení Objednávateľa o začatí stavebných prác na Stavbe a je povinný vykonávať Autorský dozor až do dňa kolaudačného rozhodnutia k Stavbe. Oznámenie podľa prvej vety tohto bodu Zmluvy zašle Objednávateľ Zhotoviteľovi najneskôr 7 dní pred predpokladaným začatím stavebných prác na Stavbe. Predpokladaná dĺžka výkonu Autorského dozoru je v predpokladanej lehote výstavby, najmenej: 7 mesiacov odo dňa, v ktorom nadobudne účinnosť zmluva s Dodávateľom stavebných prác.

(b) Rozsah Autorského dozoru je dohodnutý, najmä, nie však výlučne, tak, že sa Zhotoviteľ zaväzuje:

(i) zúčastniť sa na odovzdaní staveniska stavebnému dozoru Objednávateľa a Dodávateľovi stavebných prác, ak bude Zhotoviteľ na odovzdanie pozvaný aspoň tri pracovné dni pred jeho stanoveným termínom;

(ii) sledovať postup výstavby z technického a technologického hľadiska a kontrolovať dodržiavanie podmienok stanovených v Dokumentácii (vrátane právoplatného stavebného povolenia), vo všeobecne záväzných právnych predpisoch a technických normách;

(iii) vyjadrovať sa k návrhom Dodávateľa stavebných prác na zmeny Dokumentácie z technického i technologického hľadiska a zúčastňovať sa konaní o zmene Stavby pred jej dokončením;

(iv) vyjadrovať sa k požiadavkám Dodávateľa stavebných prác na tzv. naviac práce, t. j. práce nad rozsah stavebných prác vyplývajúcich z Dokumentácie;

(v) zúčastňovať sa na operatívnych a kontrolných dňoch Stavby, ak bude Zhotoviteľ na operatívny alebo kontrolný deň pozvaný aspoň tri pracovné dni pred jeho stanoveným termínom;

(vi) zúčastniť sa na odovzdaní a prevzatí dokončenia Stavby alebo jej časti, ak bude Zhotoviteľ na operatívny alebo kontrolný deň pozvaný aspoň tri pracovné dni pred jeho stanoveným termínom;

(vii) na základe zistených skutočností sa vyjadrovať k prípadným zmenám stavebných a technologických postupov na Stavbe;

(viii) na výzvu stavebného dozoru sa dostaviť na Stavbu do 3 dní, v mimoriadnych prípadoch do 24 hodín, odo dňa doručenia takejto výzvy stavebným dozorom Objednávateľa;

(ix) v prípade zložitých riešení a v prípade potreby stanoviska jednotlivých špecialistov, dodať stanovisko v medzi Zmluvnými stranami dohodnutom termíne stanovenom podľa zložitosti vyžadovaných riešení;

(x) v prípade potreby predkladať stanoviská a vysvetľovať problémy spojené s nejasnosťami vyplývajúcimi z vyhotovenej Dokumentácie;

(xi) v prípade, ak skutkový stav zistený na stavenisku nebude zodpovedať predpokladom v Dokumentácii, navrhovať technické riešenie vyvolanej zmeny, vrátane komplexného projekčného spracovania zmeny technického riešenia do Dokumentácie;

(xii) zaujímať stanovisko s vysvetlením a návrhom riešenia k prípadným skrytým vadám Stavby;

(xiii) zabezpečiť vypracovanie záverečnej správy Autorského dozoru o priebehu stavebných prác na Stavbe.

(c) Objednávateľ zabezpečí Zhotoviteľovi primerané organizačno-technické predpoklady, najmä zabezpečí prístup Zhotoviteľa k stavebnému denníku vedenom na Stavbe každodenne počas celej pracovnej doby.

(d) Objednávateľ bude pravidelne a včas oboznamovať Zhotoviteľa so všetkými skutočnosťami a okolnosťami, ktoré môžu ovplyvňovať poskytovanie Autorského dozoru.

(e) Podkladom pre výkon Autorského dozoru Zmluvy bude časový harmonogram stavebných prác doručený Dodávateľom stavebných prác ku dňu odovzdania a prevzatia staveniska.

(f) Za technickú správnosť a vhodnosť podkladov, ktoré poskytne Objednávateľ Zhotoviteľovi, nesie zodpovednosť Objednávateľ. Za správnosť a vhodnosť ostatných podkladov (získaných od tretích osôb) použitých pri Autorskom dozore nesie zodpovednosť Zhotoviteľ. Povinnosťou Zhotoviteľa je upozorniť Objednávateľa na nesprávnosť, nezrozumiteľnosť alebo nevhodnosť podkladov dodaných Objednávateľom v lehote najneskôr do 5 dní odo dňa ich doručenia Zhotoviteľovi, inak Zhotoviteľ zodpovedá Objednávateľovi za škodu.

(g) Zhotoviteľ zodpovedá za škodu na veciach prevzatých od Objednávateľa, ibaže túto škodu nemohol odvrátiť ani pri vynaložení odbornej starostlivosti.

(h) Rozhodnutia z výkonu Autorského dozoru bude Zhotoviteľ zaznamenávať bez zbytočného odkladu do stavebného denníka vedeného na Stavbe alebo ich listom oznámi Objednávateľovi.

(i) Zhotoviteľ splní svoju povinnosť dodať Autorský dozor doručením vypracovanej záverečnej správy Autorského dozoru o priebehu stavebných prác na Stavbe, s uvedením času vynaloženého na výkon Autorského dozoru (t. j. skutočného počtu hodín vynaložených na výkon činností Autorského dozoru), ktorá bude protokolárne odovzdaná Objednávateľovi Preberacím protokolom.

**8.4 Konzultačné služby**

(a) Zhotoviteľ je povinný kedykoľvek počas trvania záručnej doby k Dielu na žiadosť Objednávateľa ako verejného obstarávateľa bezodkladne poskytnúť písomné vysvetlenia týkajúce sa technických otázok a záležitostí Diela ako súťažného podkladu vo verejnom obstarávaní vyhlásenom na zákazku na realizáciu (vykonanie) Stavby, ak Objednávateľ takúto požiadavku uplatní, a to aj po ukončení verejného obstarávania, ak by bola takáto súčinnosť Zhotoviteľa potrebná za účelom výkonu kontroly riadiaceho alebo iného kompetentného orgánu pri financovaní projektovej dokumentácie vyššieho stupňa z externých zdrojov.

(b) Zhotoviteľ sa zaväzuje zúčastniť sa akýchkoľvek rokovaní, verejných prerokovaní Diela alebo verejných rokovaní s Dielom súvisiacich, ak ho na to Objednávateľ vyzve.

**9 Subdodávatelia**

9.1 Časť predmetu plnenia Zmluvy Zhotoviteľ môže zabezpečiť prostredníctvom subdodávateľov. V takom prípade zodpovedá Zhotoviteľ za riadne, včasné a úplné vykonanie subdodávok tak, akoby subdodávku vykonával sám. Ak Zhotoviteľ počas Verejného obstarávania uviedol na preukázanie splnenia akejkoľvek kvalifikácie konkrétnu fyzickú osobu (ďalej len „**Expert**“), je povinný zabezpečiť, aby v tomu zodpovedajúcom rozsahu vykonával príslušné činnosti tento Expert.

9.2 Zhotoviteľ zabezpečí riadne plnenie svojich záväzkov vyplývajúcich zo Zmluvy prostredníctvom primeranej úpravy záväzkov v zmluvách so subdodávateľmi súvisiacimi s plnením Zmluvy; primeranou úpravou sa myslí aj odzrkadlenie podmienok tejto Zmluvy do zmluvy so subdodávateľom v primeranom rozsahu tak, aby nebola ohrozená riadnosť, úplnosť a včasnosť vykonania Diela a/alebo poskytnutia Služieb. Zhotoviteľ sa zaväzuje zabezpečiť, aby jeho subdodávatelia v zmysle § 2 ods. 1 písm. a) bod 7 Zákona o RPVS boli riadne zapísaní v registri partnerov verejného sektora po dobu trvania subdodávateľskej zmluvy so Zhotoviteľom, ak im taká povinnosť vyplýva zo Zákona o RPVS.

9.3 Zoznam subdodávateľov Zhotoviteľa resp. vyhlásenie Zhotoviteľa o tom, že subdodávateľov nevyužije, uvádza Príloha č. 3. Zoznam subdodávateľov obsahuje  identifikačné údaje, predmet subdodávky, podiel subdodávateľa na plnení podľa Zmluvy a údaje o osobe oprávnenej konať za každého subdodávateľa v rozsahu meno a priezvisko, adresa pobytu, dátum narodenia. Zhotoviteľ ku každému subdodávateľovi zvlášť, ako aj k Expertovi, predkladá Objednávateľovi dôkaz o oprávnení na príslušné plnenie časti plnenia podľa § 32 ods. 1 písm. e) Zákona o VO a dôkaz o zápise do registra partnerov verejného sektora, ak Zákon o RPVS pre takéhoto subdodávateľa tento zápis vyžaduje. Ak je Expert osobou podľa § 34 ods. 3 Zákona o VO, predkladá Zhotoviteľ aj podklady podľa tohto ustanovenia Zákona o VO. Kým tieto dôkazy nie sú Objednávateľovi uspokojivo predložené, zaväzuje sa Zhotoviteľ nezabezpečovať príslušnú časť plnenia prostredníctvom subdodávateľa.

9.4 Ak Zhotoviteľ nahrádza niektorého zo subdodávateľov uvedených v Prílohe č. 3, alebo ak pri podpise Zmluvy Zhotoviteľ uviedol, že subdodávateľov nevyužije, počas plnenia Zmluvy sa však rozhodne niektorú časť plnenia dodať subdodávateľsky, je Zhotoviteľ povinný oznámiť Objednávateľovi (identifikačné) údaje o novom subdodávateľovi a o osobe oprávnenej konať za nového subdodávateľa v rozsahu bodu 9.3 a zároveň predložiť Objednávateľovi doklad preukazujúci, že nový subdodávateľ spĺňa podmienku účasti osobného postavenia podľa § 32 ods. 1 písm. e) Zákona o VO pre daný predmet subdodávky a podmienku zápisu do registra partnerov verejného sektora, ak zákon pre takéhoto subdodávateľa tento zápis vyžaduje, a to najneskôr 7 dní pred prijatím subdodávky od nového subdodávateľa alebo od uzavretia zmluvného vzťahu s novým subdodávateľom (podľa toho, ktorá udalosť nastane skôr). Zhotoviteľ je na takúto zmenu oprávnený kedykoľvek počas trvania Zmluvy.

9.5 Objednávateľ je oprávnený akéhokoľvek subdodávateľa odmietnuť, ak navrhovaná zmena nie je Zhotoviteľom podložená dôkazmi o dostatočnej kvalifikácii a inej spôsobilosti osoby nového subdodávateľa/Experta, vrátane dôkazu o ich riadnom zápise do registra partnerov verejného sektora, ak takýto zápis Zákon o RPVS požaduje.

9.6 Všetky časti Diela a Služby, ktoré budú vykonávané/poskytované formou subdodávok, budú takto vykonávané na výlučné náklady Zhotoviteľa a na jeho nebezpečenstvo až do okamihu dodania Diela/Služby.

9.7 Povinnosti podľa bodov 9.3 a 9.4 nie je Zhotoviteľ povinný plniť v prípade subdodávateľov, ktorí mu dodávajú tovary.

**10 CENA, PLATOBNÉ A FAKTURAČNÉ PODMIENKY**

**10.1 Obsah Ceny**

(a) V Cene sú zahrnuté akékoľvek a všetky náklady Zhotoviteľa na vykonanie Diela a poskytnutie Služieb, ktoré podľa Zmluvy a/alebo obchodných zvyklostí a/alebo odvetvovej praxe alebo aplikovateľného právneho predpisu (napr. dane, poplatky) súvisia s vykonaním Diela a/alebo poskytnutím Služieb, ako aj náklady, ktoré má alebo by mal Zhotoviteľ vynaložiť na to, aby bolo Dielo vykonané a Služby poskytnuté riadne a včas, ako aj ďalšie náklady Zhotoviteľa na plnenie zmluvných povinností v tejto Zmluve spomenutých alebo ňou predpokladaných (napr. náklady na Akceleračné opatrenia navrhnuté a prijaté Zhotoviteľom), ako aj náklady súvisiace s Vykonávaním Diela alebo s poskytovaním služieb, ktoré Zmluva výslovne nespomína, ale ktoré Zhotoviteľ vynaloží v súvislosti s uzatvorením Zmluvy alebo po jej uzatvorení, vrátane nákladov, ktoré v čase jej uzatvorenia Zhotoviteľ nepredvídal, ale sú podľa okolností potrebné na riadne a včasné vykonanie Diela a/alebo na poskytnutie Služieb.

(b) Cena pozostáva z ceny za Dielo a ceny za Autorský dozor. V cene za Dielo je zahrnutá aj odmena za poskytnutie licencie podľa bodu 7.2 , za Inžinierske služby podľa bodu 6.6 a 6.8, aj za Konzultačné služby. Zhotoviteľ potvrdzuje, že odmena za poskytnutie licencie zodpovedá zmluvne dohodnutým spôsobom použitia Diela, zodpovedá očakávanému ekonomickému zhodnoteniu Diela, je jednoznačne proporcionálna k tvorivému podielu fyzických osôb, ktoré sa tvorivo podieľali na Diele (autorov), zodpovedá dohodnutému rozsahu, účelu a času použitia Diela a je uhrádzaná ako jednorazová. Náklady spojené s poskytovaním Služieb, ak takéto Zhotoviteľovi vzniknú (napr. náklady na pracovné cesty zamestnancov Zhotoviteľa, telekomunikačné náklady, náklady na konzultačné a poradenské služby, správne a iné poplatky), sú taktiež zohľadnené v cene za Dielo, ak to v Zmluve nie je výslovne dohodnuté inak.

**10.2 Výška Ceny**

(a) Cena bola Zmluvnými stranami dohodnutá v súlade so Zákonom o cenách a v súlade s cenovou ponukou Zhotoviteľa vo Verejnom obstarávaní, ktorá tvorí prílohu č. 2 Zmluvy, vo výške:

Cena bez DPH Eur

DPH 20 % Eur

**Cena s DPH Eur**

*(slovom: Eur vrátane DPH).*

**(b)** **Cena za Dielo** je dohodnutá nasledovne:

Cena za Dielo bez DPH Eur

DPH 20 % Eur

**Cena s DPH Eur**

*(slovom: Eur vrátane DPH).*

pričom bude uhradená v štyroch splátkach nasledovne:

1. **prvá časť** **Ceny** je dohodnutá Zmluvnými stranami vo výške **30 %** z Ceny, t. j. vo výške **[•]** Eur bez DPH resp. **[•] s DPH** *(slovom: [•] vrátane DPH)* (ďalej len „**Prvá časť Ceny**“), pričom Zhotoviteľovi vznikne nárok na jej úhradu po dodaní Konceptu Dokumentácie, na základe faktúry vystavenej v súlade so Zmluvou, ktorej prílohou bude riadne vyhotovený a podpísaný Preberací protokol ku Konceptu Dokumentácie;
2. **druhá časť** **Ceny** je dohodnutá Zmluvnými stranami vo výške **40 %** z Ceny, t. j. vo výške **[•]** Eur bez DPH resp. **[•] s DPH** *(slovom: [•] vrátane DPH)* (ďalej len „**Druhá časť Ceny**“), pričom Zhotoviteľovi vznikne nárok na jej úhradu po dodaní právoplatného územného rozhodnutia spolu s podkladmi podľa bodu 6.6 písm. b), na základe faktúry vystavenej v súlade so Zmluvou, ktorej prílohou bude riadne vyhotovený a podpísaný Preberací protokol k územnému rozhodnutiu a podkladom;
3. **tretia časť** **Ceny** je dohodnutá Zmluvnými stranami vo výške **20 %** z Ceny, t. j. vo výške **[•]** Eur bez DPH resp. **[•] s DPH** *(slovom: [•] vrátane DPH)* (ďalej len „**Tretia časť Ceny**“), pričom Zhotoviteľovi vznikne nárok na jej úhradu po dodaní Dokumentácie, na základe faktúry vystavenej v súlade so Zmluvou, ktorej prílohou bude riadne vyhotovený a podpísaný Preberací protokol k Dokumentácii;
4. **štvrtá časť** **Ceny** je dohodnutá Zmluvnými stranami vo výške **10 %** z Ceny, t. j. vo výške **[•]** Eur bez DPH resp. **[•] s DPH** *(slovom: [•] vrátane DPH)* (ďalej len „**Štvrtá časť Ceny**“), pričom Zhotoviteľovi vznikne nárok na jej úhradu po dodaní právoplatného stavebného povolenia, na základe faktúry vystavenej v súlade so Zmluvou, ktorej prílohou bude riadne vyhotovený a podpísaný Preberací protokol k stavebnému povoleniu.

**(c)** **Cena za Autorský dozor** je dohodnutá Zmluvnými stranami vo výške:

Cena za Autorský dozor bez DPH Eur

DPH 20 % Eur

**Cena s DPH Eur**

*(slovom: Eur vrátane DPH).*

pričom Zhotoviteľovi vznikne nárok na jej úhradu na základe faktúry vystavenej v súlade so Zmluvu, ktorej prílohou bude riadne vyhotovený a podpísaný Preberací protokol k Autorskému dozoru.

(d) Ak z akéhokoľvek Preberacieho protokolu použitého pri fakturácii vyplýva, že niektorá z položiek ocenených v prílohe č. 2 Zmluvy nebola Objednávateľovi skutočne dodaná, Zhotoviteľovi nevzniká nárok na úhradu takejto položky vo výške jej ocenenia. Ak napriek tomu k takejto úhrade Objednávateľom došlo, Zhotoviteľ sa zaväzuje vrátiť Objednávateľovi vyčíslenú sumu bezdôvodného obohatenia bez zbytočného odkladu.

**10.3** **Fakturačné podmienky**

(a) Podkladom pre úhradu ktorejkoľvek splátky Ceny bude faktúra vystavená Zhotoviteľom a doručená elektronicky na adresu elektronickej pošty Objednávateľa: [faktury@bbsk.sk](mailto:%20faktury@bbsk.sk). Informáciu o odoslaní faktúry, vrátane kópie faktúry a jej príloh, zašle Zhotoviteľ vždy aj na adresu Kontaktných osôb Objednávateľa pre zmluvné záležitosti.

(b) Každá faktúra musí obsahovať všetky náležitosti účtovného/daňového dokladu podľa § 10 Zákona o účtovníctve a § 74 Zákona o DPH a musí spĺňať všetky požiadavky na elektronickú formu faktúry, najmä požiadavku vierohodnosti, neporušenosti obsahu a čitateľnosti. Okrem údajov určených v zmysle právnych predpisov musí každá faktúra obsahovať (i) číslo tejto Zmluvy pridelené Objednávateľom a dátum uzatvorenia Zmluvy; (ii) označenie Zmluvných strán v rozsahu názov/obchodné meno, IČO, DIČ, IČ DPH (ak je pridelené), (iii) deň vystavenia faktúry; (iv) lehotu splatnosti faktúry podľa Zmluvy; (v) výšku fakturovanej časti Ceny s DPH, (vi) označenie peňažného ústavu a číslo účtu Zhotoviteľa; (vii) podpis osoby oprávnenej vystaviť faktúru za Zhotoviteľa.

(c) Zhotoviteľ je/nie je v čase uzatvorenia Zmluvy platiteľom dane z pridanej hodnoty. Ak sa v počas trvania Zmluvy Zhotoviteľ deregistruje/zaregistruje ako platiteľ DPH, je povinný o tom Objednávateľa bezodkladne písomne upozorniť. Zmena daňového statusu Zhotoviteľa podľa tohto bodu nevyžaduje dohodu o zmene obsahu Zmluvy vo forme dodatku.

(d) Ak budú v doručenej faktúre uvedené nesprávne údaje alebo nebude obsahovať a spĺňať všetky právnymi predpismi predpísané alebo Zmluvou dohodnuté náležitosti a podmienky, alebo k nej nebudú pripojené všetky prílohy požadované Zmluvou, je to **dôvod na odmietnutie faktúry** a jej **vrátenie na prepracovanie**; v takom prípade sa rozumie, že Objednávateľ nie je v omeškaní s úhradou faktúry. Vo vrátenej faktúre vyznačí Objednávateľ dôvod jej vrátenia. Lehota splatnosti faktúry začne v takom prípade plynúť až po dni doručenia opravenej faktúry Objednávateľovi na na to určenú adresu elektronickej pošty v zmysle Zmluvy.

(e) Každá faktúra musí obsahovať **aspoň** **30-dňovú lehotu splatnosti**. Lehota splatnosti faktúry začne plynúť dňom nasledujúcim po doručení faktúry Objednávateľovi. Ak posledný deň lehoty splatnosti faktúry pripadne na sobotu, nedeľu alebo iný deň pracovného pokoja, faktúra bude splatná v najbližší nasledujúci pracovný deň.

(f) Ak je Objednávateľ v omeškaní s úhradou faktúry, Zhotoviteľ si môže voči Objednávateľovi uplatniť úrok z omeškania vo výške podľa § 369 ods. 2 Obchodného zákonníka.

**10.4 Platobné podmienky**

(a) Objednávateľ neposkytne Zhotoviteľovi **žiadne preddavky**.

(b) Objednávateľ uskutoční platby na úhradu Ceny bezhotovostným prevodom v prospech bankového účtu Zhotoviteľa uvedeného v záhlaví Zmluvy.

(c) Za deň splnenia peňažného záväzku Objednávateľa sa považuje deň pripísania dlžnej sumy z účtu Objednávateľa na účet Zhotoviteľa. Ak Zhotoviteľ zmení účet uvedený v Zmluve a postupom súladným so Zmluvou nevyrozumie Objednávateľa o zmene účtu, alebo ak sú v záhlaví Zmluvy uvedené nesprávne alebo neúplné údaje týkajúce sa banky alebo bankového účtu, faktúra sa považuje za uhradenú dňom odpísania dlžnej sumy z účtu Objednávateľa bez ohľadu na to, či bude dlžná suma skutočne pripísaná na účet Zhotoviteľa.

**11 ZODPOVEDNOSŤ ZA VADY DIELA**

11.1 Dielo má vady, ak Dielo resp. jeho časť nezodpovedá výsledku určenému Zmluve, účelu a/alebo hospodárskemu cieľu jeho obstarania, prípadne nemá vlastnosti (obsahové a/alebo formálne, vecné a/alebo právne) vymienené Zmluvou alebo stanovené všeobecne záväznými právnymi predpismi alebo ak sa zistí, že sa Vykonávanie Diela uskutočnilo v rozpore s aplikovateľnými ustanoveniami Zmluvy. Dielo má vždy vady, ak pri použití Diela na účel predpokladaný v Zmluve Objednávateľ alebo príslušný zmluvný partner (dodávateľ) Objednávateľa zistia, že je Dielo vyhotovené spôsobom a/alebo v kvalite, ktorá bráni alebo podstatne sťažuje použitie Diela v súlade s účelom predpokladaným v Zmluve (napr. chyby vo výkresovej a/alebo textovej časti, nezhody Diela s podmienkami stanovenými Príslušnými orgánmi, absencia zákonných náležitostí alebo Príloh v Žiadosti, nesúlad Diela s aplikovateľnými právnymi predpismi, technickými normami, a pod).

11.2 Zhotoviteľ zodpovedá za vady, ktoré má Dielo resp. jeho časť v čase jeho odovzdania Objednávateľovi, a to aj vtedy, ak sa vada stane zjavnou až po dodaní Diela resp. jeho časti, najneskôr však, ak sa vada zistí v posledný deň záručnej doby.

11.3 Zhotoviteľ nezodpovedá za vady Diela spôsobené dodržaním nevhodných pokynov zo strany Objednávateľa, ak Zhotoviteľ na nevhodnosť týchto pokynov v súlade so Zmluvou upozornil a Objednávateľ na ich dodržaní trval postupom podľa bodu 5.5. písm. f), ibaže by takéto pokyny Objednávateľa odporovali zákazom uloženým aplikovateľnými predpismi verejného práva.

11.4 Záručná doba začína plynúť odo dňa riadneho dodania Dokumentácie Objednávateľovi a neuplynie skôr ako v deň nasledujúci po dni, v ktorom nadobudne právoplatnosť kolaudačné rozhodnutie k Stavbe. Záručná doba neplynie počas doby, počas ktorej Objednávateľ nemôže užívať Dielo pre jeho vady, za ktoré zodpovedá Zhotoviteľ. Záručná doba začne opätovne plynúť až dňom nasledujúcim po dni písomného potvrdenia zo strany Objednávateľa o uspokojivom odstránení reklamovanej vady.

11.5 Záruka sa počas plynutia záručnej doby vzťahuje na všetky vlastnosti Diela, najmä na jeho vecnú a obsahovú úplnosť a správnosť, použiteľnosť, zákonnosť priebehu a procesu Vykonávania Diela a jeho súlad so Zmluvou, technickú a odbornú bezchybnosť.

**11.6 Nároky z vád Diela**

1. Ak Objednávateľ zistí, že má Dielo vady, má Objednávateľ vždy právo požadovať od Zhotoviteľa na základe oznámenia vád (ďalej len „**Reklamácia**“), aby bez zbytočného odkladu, najneskôr však do 10 dní odo dňa doručenia Reklamácie, ak sa Zmluvné strany nedohodnú inak, oznámené vady Diela na svoje náklady odstránil alebo inak napravil a Zhotoviteľ sa týmto zaväzuje vady oznámené v Reklamácii odstrániť alebo inak vhodne napraviť riadne a včas.

(b) Ak Zhotoviteľ vady Diela napriek uplatnenej Reklamácii neodstráni spôsobom a/alebo v lehote podľa bodu 11.6 písm. a), je Objednávateľ oprávnený vadu odstrániť treťou osobou na náklady Zhotoviteľa. Zhotoviteľ sa zaväzuje uhradiť náklady Objednávateľa na postup podľa predchádzajúcej vety Objednávateľovi bezodkladne na prvú výzvu Objednávateľa. Výška nákladov Objednávateľa sa určí podľa preukázateľne vynaložených nákladov Objednávateľa, pričom na účely ich posúdenia nie je relevantné, aké by boli náklady Zhotoviteľa, ak by splnil povinnosť podľa bodu a) vyššie a náklady odstránil alebo iným vhodným spôsobom napravil sám. Postup podľa tohto bodu nezbavuje Zhotoviteľa zodpovednosti za škodu.

**12 ĎALŠIE PRÁVA A POVINNOSTI ZMLUVNÝCH STRÁN**

**12.1 Nulová tolerancia korupcie**

(a) Zhotoviteľ sa zaväzuje dodržiavať všetky aplikovateľné všeobecne záväzné právne predpisy vzťahujúce sa k zákazu korupcie a korupčného správania, pričom sa Zhotoviteľ najmä, nie však výlučne (i) zdrží akejkoľvek formy korupcie a korupčného správania v súvislosti s plnením podľa Zmluvy alebo akéhokoľvek správania, ktoré môže vyvolať pochybnosti o tom, že sa korupcie zdržiava; (ii) zaväzuje poskytnúť Objednávateľovi alebo akémukoľvek orgánu verejnej správy oprávnenému na to v zmysle aplikovateľných všeobecne záväzných právnych predpisov plnú a bezodkladnú súčinnosť; (iii) zaväzuje bezodkladne oznámiť Objednávateľovi akékoľvek podozrenie z korupčného správania súvisiaceho s realizáciou Zmluvy a poskytne súčinnosť pri preskúmavaní tohto oznámenia; (iv) vyhlasuje, že nemá a nebude mať žiadne prepojenie so žiadnou osobou pôsobiacou v rámci osoby Objednávateľa, najmä so štatutárnym orgánom Objednávateľa alebo jemu blízkou osobou a žiadnou Kontaktnou osobou Objednávateľa alebo jej blízkou osobou, ak by ktorákoľvek z nich mohla pre Zhotoviteľa priaznivo ovplyvniť uzatvorenie Zmluvy alebo spôsob realizácie práv a povinností Objednávateľa podľa Zmluvy.

(b) Zhotoviteľ sa zaväzuje bezodkladne, najneskôr do 5 pracovných dní, písomne Objednávateľa informovať o vznesení akéhokoľvek obvinenia voči štatutárnemu zástupcovi Zhotoviteľa alebo voči jeho zamestnancovi, bez ohľadu na jeho právnu kvalifikáciu, ak takéto obvinenie môže súvisieť s plnením Zmluvy. Tento záväzok Zhotoviteľa trvá aj po zániku Zmluvy z akéhokoľvek dôvodu.

**12.2 Zákaz nelegálneho zamestnávania a plnenie záväzkov**

(a) Zhotoviteľ sa zaväzuje že zamestnanci Zhotoviteľa, osoby jeho dodávateľov, ako aj zamestnanci dodávateľov Zhotoviteľa vykonávajúci Dielo podľa Zmluvy alebo poskytujúce služby v zmysle Zmluvy (vrátane Mandátnych služieb) alebo osoby na Zmluve inak participujúce, nebudú zamestnané nelegálne a nebudú vykonávať nelegálnu prácu. Ak bude Zhotoviteľ Vykonávať Dielo alebo poskytovať Služby prostredníctvom subdodávateľov, zaväzuje sa pred uzatvorením zmluvy a počas trvania zmluvy s každým z nich overiť a pravidelne overovať, že žiaden zo subdodávateľov neporušuje zákaz nelegálneho zamestnávania v zmysle ustanovení Zákona o nelegálnom zamestnávaní.

(b) Zhotoviteľ sa zaväzuje plniť svoje záväzky súvisiace s Dielom a Službami voči svojim zamestnancom a/alebo dodávateľom riadne a včas.

**12.3 Register partnerov verejného sektora**

Zhotoviteľ sa zaväzuje byť riadne zapísaný v registri partnerov verejného sektora po celú dobu trvania Zmluvy, ak mu taká povinnosť vyplýva zo Zákona o RPVS.

**12.4 Kontrola**

(a) Zhotoviteľ sa týmto zaväzuje strpieť výkon kontroly zo strany Objednávateľa pred, počas aj po dodaní Diela alebo dodaní Služieb a poskytnúť Objednávateľovi alebo iným osobám určeným Objednávateľom pri vykonávaní prípadných kontrol v tejto súvislosti plnú a bezodkladnú súčinnosť. Za týmto účelom na vyžiadanie Objednávateľa Zhotoviteľ predloží Objednávateľovi aj akúkoľvek s Dielom súvisiacu dokumentáciu, príkladmo (i) uzatvorené subdodávateľské zmluvy, na čo subdodávateľov Zhotoviteľ zmluvne upozorní a zabezpečí, že sa v takomto rozsahu na takúto situáciu nebude v zmluvách s dodávateľmi vzťahovať záväzok mlčanlivosti, ak by aj bol platne dohodnutý a (ii) subdodávateľské oprávnenia, licencie, certifikáty, a pod. Ak Objednávateľ nebude požadovať osvedčené kópie takýchto dokumentov, postačí ich predloženie vo forme kópie bez osvedčenia.

(b) Zhotoviteľ berie na vedomie, že táto Zmluva podlieha kontrole nakladania s prostriedkami a majetkom Objednávateľa. Za týmto účelom môžu príslušné orgány kontroly podľa osobitných právnych predpisov (napr. Najvyšší kontrolný úrad SR, Hlavný kontrolór Banskobystrického samosprávneho kraja a jeho útvar) požadovať od Objednávateľa údaje, dokumenty alebo vysvetlenia súvisiace s plnením podľa Zmluvy. Ak bude na účely poskytnutia súčinnosti Objednávateľa pri výkone kontroly podľa tohto bodu potrebná aj súčinnosť Zhotoviteľa, Zhotoviteľ sa ju zaväzuje v rozsahu, v akom je to nevyhnutné pre vykonávanú kontrolu, poskytnúť Objednávateľovi v plnom rozsahu a bezodkladne, na písomnú výzvu Objednávateľa; Zhotoviteľ na tento účel Objednávateľovi poskytne najmä zmluvy, faktúry, iné písomnosti a ich zdôvodnenia/vysvetlenia. Súčinnosť v zmysle tohto bodu poskytne Zhotoviteľ na svoje náklady.

(c) Záväzky Zhotoviteľa podľa tohto bodu trvajú aj po zániku Zmluvy z akéhokoľvek dôvodu.

**12.5** **Zákon o slobode informácií**

Zhotoviteľ berie na vedomie, že Zmluva a informácie získané na jej základe, prípadne akékoľvek ďalšie súvisiace informácie, môžu podliehať aplikovateľným ustanoveniam Zákona o slobode informácií, a preto tieto môžu podliehať povinnosti Objednávateľa zverejniť ich alebo poskytnúť v súlade s týmto právnym predpisom; Zhotoviteľ berie na vedomie, že Objednávateľ takéto informácie zverejní a/alebo sprístupní v rozsahu povinností a spôsobom vyplývajúcom zo zákona. Na túto skutočnosť Zhotoviteľzmluvne alebo iným vhodným spôsobom upozorní všetky osoby, na základe dodávok od ktorých, alebo na základe spolupráce s ktorými, bude Zhotoviteľ Dielo vykonávať.

**12.6 Ochrana osobných údajov**

(a) Zmluvné strany sa týmto zaväzujú, že budú dodržiavať povinnosti uložené Zmluvným stranám na základe GDPR. Zmluvné strany sa zaväzujú, že osobné údaje, s ktorými sa na základe Zmluvy oboznámia, nebudú okrem povinností vyplývajúcich z aplikovateľných všeobecne záväzných právnych predpisov nijak zverejňovať, ani ich akoukoľvek formou spracúvať, reprodukovať alebo podávať ich akýmkoľvek tretím neoprávneným osobám.

(b) Ak v dôsledku poskytovania súčinnosti podľa Zmluvy budú niektorou zo Zmluvných strán druhej Zmluvnej strane poskytnuté osobné údaje a v dôsledku toho by malo dôjsť k spracovaniu takých osobných údajov, Zmluvné strany osobitne posúdia potrebu uzatvorenia dohody o podmienkach spracovania osobných údajov, príp. jej zmeny a ak to bude potrebné, zaväzujú sa ju uzatvoriť.

(c) Záväzky podľa tohto bodu trvajú aj po zániku Zmluvy  z akéhokoľvek dôvodu.

**12.7 Spolupráca**

(a) Objednávateľ poskytne Zhotoviteľovi bez zbytočného odkladu na žiadosť Zhotoviteľa za účelom riadneho a včasného vykonania Zmluvy, v nevyhnutnom rozsahu, súčinnosť predpokladanú Zmluvou alebo zákonom, ak Zhotoviteľ ani pri vynaložení všetkej odbornej starostlivosti nevie zabezpečiť úkon potrebný na riadne a/alebo včasné vykonanie Diela alebo poskytnutie akejkoľvek služby podľa tejto Zmluvy iným spôsobom.

(b) Na účely riadneho a včasného plnenia predmetu Zmluvy sa Zhotoviteľ zaväzuje spolupracovať riadne, spôsobom a v lehotách určených Objednávateľom, s akoukoľvek treťou osobou určenou Objednávateľom.

**13 ZMENA ZMLUVY**

**13.1 Dodatky**

Jednotlivé ustanovenia Zmluvy je možné meniť len na základe písomnej dohody Zmluvných strán formou písomných a vzostupne očíslovaných dodatkov k Zmluve, podpísaných Zmluvnými stranami, okrem prípadov, keď je v Zmluve výslovne dohodnutá možnosť zmeniť obsah Zmluvy formou jednostranného písomného oznámenia druhej Zmluvnej strane.

**13.2 Naviac práce**

Ak dospeje pri plnení predmetu Zmluvy ktorákoľvek zo Zmluvných strán k záveru, že na riadne a/alebo včasné vykonanie Diela je potrebné vykonať práce nepredpokladané Zmluvou (ďalej len „**naviac práce**“), takéto práce môže Zhotoviteľ vykonať iba v prípade a iba po tom, ako bude k Zmluve uzatvorený, zákonne súladným spôsobom, najmä v súlade so Zákonom o VO, dodatok, ktorý nadobudol účinnosť. Na úhradu akýchkoľvek naviac prác vykonaných v rozpore s predchádzajúcou vetou nemá Zhotoviteľ žiaden právny nárok.

**13.3 Zmeny v obsahu Zmluvy bez potreby uzatvorenia dodatku**

(a) Zmluvné strany sa výslovne dohodli, že na zmenu akýchkoľvek údajov iných než je IČO Zhotoviteľa týkajúcich sa Zmluvných strán uvedených v záhlaví Zmluvy (ak ich dôsledkom nebude zmena v osobe dotknutej Zmluvnej strany) alebo Kontaktných osôb alebo ich údajov alebo Kontaktných údajov, postačuje jednostranné písomné oznámenie doručené druhej Zmluvnej strane a takáto zmena nevyžaduje prijatie dodatku k Zmluve; účinky takejto zmeny nastanú dňom doručenia oznámenia druhej Zmluvnej strane.

(b) Zmena v osobe Zhotoviteľa v dôsledku právneho nástupníctva (príkladmo z titulu prevodu podniku alebo jeho časti na inú osobu, vkladu podniku alebo jeho časti do základného imania inej osoby, zlúčeniu, spojeniu alebo rozdeleniu Zhotoviteľa) s predchádzajúcim súhlasom Objednávateľa si nevyžaduje uzatvorenie dodatku k Zmluve.

**14 PREVOD PRÁV A POVINNOSTÍ**

**14.1 Zákaz prevodu práv a povinností**

Každá zo Zmluvných strán sa týmto výslovne zaväzuje, že neprevedie nijaké práva a povinnosti (záväzky) vyplývajúce zo Zmluvy, resp. jej časti, ani jednotlivé pohľadávky, na iný subjekt, bez predchádzajúceho písomného súhlasu druhej Zmluvnej strany, ibaže to táto Zmluva výslovne pripúšťa. V prípade porušenia tejto povinnosti jednou zo Zmluvných strán bude zmluva o prevode (postúpení) zmluvných záväzkov neplatná.

**14.2 Povolené výnimky**

Bez ohľadu na zákaz podľa bodu 14.1 je povolené, ak Objednávateľ prevedie práva a povinnosti z tejto Zmluvy ako celku, alebo vybrané práva a povinnosti (záväzky/pohľadávky), ak sú oddeliteľné, ako aj postúpi pohľadávky vzniknuté na jej základe, na právnické osoby, ktoré Objednávateľ založil, zriadil, alebo je, resp. v čase prevodu/postúpenia bude, ich jediným spoločníkom alebo akcionárom, a to aj bez predchádzajúceho súhlasu Zhotoviteľa.

**15 kontakty a doručovanie**

**15.1 Korešpondencia**

(a) Korešpondencia sa bude uskutočňovať **v slovenskom jazyku**. Korešpondencia musí mať **písomnú formu.** Všetky ústne pokyny sa musia potvrdiť v písomnej forme v lehote 3 pracovných dní.

(c) Korešpondencia musí byť doručená Zmluvnej strane poštou, elektronickou poštou, osobne alebo expresnou kuriérnou službou na Kontaktné údaje, prípadne odovzdaná osobne Kontaktnej osobe adresáta. Zmluvné strany sa dohodli, že na účely realizácie Zmluvy budú uprednostňovať elektronickú formu komunikácie.

(c) Akékoľvek písomnosti týkajúce sa skončenia trvania tejto Zmluvy budú doručované výlučne prostredníctvom pošty, osobne alebo expresnou kuriérnou službou, na adresu sídiel Zmluvných strán uvedených v Zmluve; tieto písomnosti si budú Zmluvné strany taktiež zasielať na vedomie aj  elektronickou poštou na adresu Kontaktných osôb pre zmluvné záležitosti.

(d) Korešpondencia sa považuje za doručenú v deň doručenia zásielky, resp. v deň odmietnutia prevzatia zásielky, ak bola zásielka doručená poštou, osobne alebo expresnou kuriérnou službou. V prípade vrátenia zásielky ako nedoručenej sa Korešpondencia považuje za doručenú dňom jej vrátenia, a to aj vtedy, ak sa o tom Zmluvná strana nedozvedela.

**15.2 Kontaktné údaje a Kontaktné osoby**

**(a) Kontaktné údaje Objednávateľa:**

|  |  |
| --- | --- |
| **Adresa** | Banskobystrický samosprávny kraj, Námestie SNP 23, 974 01 Banská Bystrica |
| **Internet** | [www.bbsk.sk](http://www.bbsk.sk) |

**(b) Kontaktné osoby Objednávateľa:**

|  |  |  |  |
| --- | --- | --- | --- |
| **Meno a priezvisko** | Telefón | E-mail | **Rozsah oprávnenia** |
| **Mgr. Martin Daniš**  riaditeľ odboru verejného obstarávania a investícií | 0910 847 019 | [martin.danis@bbsk.sk](mailto:martin.danis@bbsk.sk) | Zmluvné záležitosti |
| **JUDr. Jakub Izák**  vedúci odd. administratívno – technickej podpory | 048 432 55 21 | [jakub.izak@bbsk.sk](mailto:jakub.izak@bbsk.sk) | Zmluvné záležitosti |
| **Ing. arch. Daniela Háaszová**  odborná referentka pre investície v cyklodoprave | 0940 607 992 | daniela.haaszova@bbsk.sk | Technické záležitosti |
| **Mgr. Barbora Hribová**  odborná referentka pre investície v cyklodoprave | 0947 913 679 | barbora.hribova@bbsk.sk | Technické záležitosti |
|  |  | faktury@bbsk.sk | Faktúry a platobné záležitosti |

**(c) Kontaktné údaje Zhotoviteľa:**

|  |  |
| --- | --- |
| **Adresa** |  |
| **Internet** |  |

**(d) Kontaktné osoby Zhotoviteľa:**

|  |  |  |  |
| --- | --- | --- | --- |
| **Meno a priezvisko** | Telefón, fax | E-mail | **Rozsah oprávnenia** |
|  |  |  | Zmluvné záležitosti |
|  |  |  | Technické záležitosti |
|  |  |  | Faktúry a platobné záležitosti |

(e) Ak ktorákoľvek Zmluvná strana pre tú istú vec ustanoví viacero Kontaktných osôb, platí, že každá z nich môže konať v rozsahu jej oprávnení v zmysle Zmluvy samostatne.

(f) Za účelom zachovania právnej istoty platí, že Kontaktné osoby Zmluvných strán uvedené vyššie sú určené na **uskutočňovanie vzájomnej výmeny informácií** pri realizácii Zmluvy, nie sú však oprávnené na konanie za Zmluvné strany vo veciach zmien obsahu Zmluvy alebo úkony, obsahom ktorých je ukončenie Zmluvy, alebo iné právne úkony (napr. na podpísanie Preberacieho protokolu, uplatnenie zmluvnej pokuty / náhrady škody, a pod.). Ak bude mať ktorákoľvek zo Zmluvných strán v úmysle nechať sa na účely Zmluvy alebo v súvislosti s ňou inou osobou zastúpiť, udelí na to takejto osobe samostatné písomné poverenie/plnomocenstvo.

**16 ZODPOVEDNOSŤ ZA ŠKODU A SĽUB ODŠKODNENIA**

16.1 Zhotoviteľ zodpovedá za škody, ktoré spôsobí Objednávateľovi porušením svojich zákonných alebo zmluvných povinností alebo svojou činnosťou pri plnení Zmluvy.

16.2 Ak Objednávateľovi vznikne pri plnení Zmluvy v súvislosti s činnosťou Zhotoviteľa škoda, Zhotoviteľ sa zaväzuje túto škodu v preukázanom rozsahu nahradiť Objednávateľovi do 10 dní odo dňa doručenia vyúčtovania náhrady škôd.

16.3 Nahrádza sa skutočná škoda a ušlý zisk, ako aj náklady, ktoré musela dotknutá strana hradiť v súvislosti s uplatňovaním a bránením svojho práva, ako aj súvisiace s minimalizáciou škôd, ak sú nižšie, než škoda, ktorá bola odvrátená. Za náklady v súvislosti s uplatňovaním a bránením práva sa rozumejú aj účelne a rozumne vynaložené náklady na právne poradenstvo a pomoc, ako aj iné s tým súvisiace služby.

16.4 V súvislosti s plnením Zmluvy Zmluvné strany predvídajú, že Objednávateľ nemôže spôsobiť Zhotoviteľovi akúkoľvek škodu inú, než škodu vzniknutú omeškaním sa s úhradou Ceny, resp. jej príslušnej časti, a prípadná výška zodpovednosti Objednávateľa za škodu podľa tejto Zmluvy je v súvislosti s § 379 Obchodného zákonníka limitovaná úrokmi z omeškania, na ktoré je Zhotoviteľ oprávnený v zmysle bodu 10.3 písm. f).

16.5 Ak si ktorákoľvek osoba uplatní voči Objednávateľovi nároky z porušenia jej práv v súvislosti s Autorskými podkladmi použitými Zhotoviteľom počas Vykonávania Diela, ktoré Zhotoviteľ v rozpore so Zmluvou nevysporiadal, hoci ich vysporiadať mal a Objednávateľ takéto nároky za Zhotoviteľa vysporiada, udeľuje týmto Zhotoviteľ Objednávateľovi bezvýhradný, neodvolateľný a časovo nelimitovaný **sľub odškodnenia**, obsahom ktorého je záväzok Zhotoviteľa v celom rozsahu odškodniť Objednávateľa za vysporiadanie takýchto nárokov tretích strán (t. j. nielen v rozsahu priamych nákladov vysporiadania, ale aj súvisiacich nákladov, ktorými môžu byť príkladmo náklady na služby právneho poradenstva a/alebo právneho zastúpenia, trovy konania, poplatky, náklady na činnosť znalca, a pod.). Objednávateľ je o takomto uplatnení povinný Zhotoviteľa bezodkladne informovať. Zhotoviteľ odškodní Objednávateľa na jeho prvú žiadosť, za predpokladu, že Objednávateľ Zhotoviteľa informoval o uplatnení takýchto nárokov. Odškodnenie Objednávateľa nemá vplyv na právo Objednávateľa uplatniť voči Zhotoviteľovi zmluvnú pokutu podľa bodu 17.5.

**17 ZMLUVNÉ POKUTY**

17.1 Ak je Zhotoviteľ v omeškaní s vykonaním a/alebo odovzdaním Diela alebo ktorejkoľvek časti Diela alebo s odovzdaním Žiadosti, má Objednávateľ právo uplatniť si voči Zhotoviteľovi zmluvnú pokutu vo výške 0,3 % z Ceny za každý, hoci len začatý deň omeškania.

17.2 Ak Zhotoviteľ včas, riadne a vhodne nezapracuje do príslušnej časti Diela pripomienky vznesené Objednávateľom podľa ktoréhokoľvek dotknutého ustanovenia bodu 6, má Objednávateľ právo uplatniť si voči Zhotoviteľovi zmluvnú pokutu vo výške 0,05 % z Prvej časti Ceny za každý, hoci len začatý deň omeškania, a to až do riadneho odstránenia reklamovaných vád.

17.3 Ak Zhotoviteľ neodstráni alebo inak vhodne nenapraví vady Diela spôsobom a/alebo v lehote podľa bodu 11.6 písm. a), má Objednávateľ právo uplatniť si voči Zhotoviteľovi zmluvnú pokutu vo výške 0,1 % z Prvej časti Ceny za každý, hoci len začatý deň omeškania, a to až do odstránenia reklamovaných vád.

17.4 Ak Zhotoviteľ neuhradí náklady Objednávateľa na odstránenie vád podľa bodu 11.6 písm. b) v lehote určenej vo výzve Objednávateľa, má Objednávateľ právo uplatniť si voči Zhotoviteľovi zmluvnú pokutu vo výške 0,1 % z Prvej časti Ceny za každý, hoci len začatý deň omeškania, a to až do uhradenia.

17.5 Ak Zhotoviteľ riadne nevysporiada práva tretích osôb v zmysle bodu 5.3 písm. a), má Objednávateľ právo uplatniť si voči Zhotoviteľovi zmluvnú pokutu vo výške 500 Eur (slovom: päťsto Eur) za každé jednotlivé zistenie, a to aj opakovane. Objednávateľ je oprávnený uplatniť si voči Zhotoviteľovi takto dohodnutú zmluvnú pokutu aj v prípade, ak bude porušenie povinnosti Zhotoviteľa vysporiadať práva tretích osôb v zmysle bodu 5.3 písm. a) zistené až po zániku Zmluvy, bez ohľadu na spôsob jej zániku, najviac však po dobu 3 rokov po skončení Zmluvy.

17.6 Ak Zhotoviteľ nesplní ktorúkoľvek jeho povinnosť alebo poruší akýkoľvek záväzok podľa bodu 12, má Objednávateľ právo uplatniť si voči Zhotoviteľovi zmluvnú pokutu vo výške 500 Eur (slovom: päťsto Eur) za každé jednotlivé zistenie, a to aj opakovane. Objednávateľ je oprávnený uplatniť si voči Zhotoviteľovi takto dohodnutú zmluvnú pokutu aj v prípade, ak bude porušenie povinností Zhotoviteľa zistené až po zániku Zmluvy, bez ohľadu na spôsob jej zániku a bez ohľadu na to, či ide o porušenie povinnosti, ktorej je v zmysle Zmluvy výslovne prisúdená povaha prežívajúceho ustanovenia alebo nie, najviac však po dobu 3 rokov po skončení Zmluvy.

17.7 Ak Zhotoviteľ nesplní ktorúkoľvek jeho povinnosť alebo poruší akýkoľvek záväzok podľa bodu 9 týkajúci sa subdodávateľov, má Objednávateľ právo uplatniť si voči Zhotoviteľovi zmluvnú pokutu vo výške 500 Eur (slovom: päťsto Eur) za každé jednotlivé zistenie, a to aj opakovane.

17.8 Ak Zhotoviteľ neuhradí Objednávateľovi uplatnené Akceleračné náklady, má Objednávateľ právo uplatniť si voči Zhotoviteľovi zmluvnú pokutu vo výške 0,1 % zo sumy Objednávateľom vyčíslených Akceleračných nákladov uplatnených voči Zhotoviteľovi za každý, hoci len začatý deň omeškania, až do ich uhradenia.

17.9 Ak Zhotoviteľ poruší akúkoľvek povinnosť týkajúcu sa zvolávania alebo účasti Zmluvných strán a/alebo Príslušných orgánov alebo dokumentácie vo vzťahu k akémukoľvek kontrolnému stretnutiu v zmysle bodu 5.4 alebo rokovaniu podľa bodu 6.5, má Objednávateľ právo uplatniť si voči Zhotoviteľovi zmluvnú pokutu vo výške 200 Eur (slovom: dvesto Eur) za každé jednotlivé zistenie, a to aj opakovane.

17.10 Ak sa Zhotoviteľ nezúčastní udalostí podľa bodu 8.2 písm. b) podbod (i) alebo (v) alebo (vi), má Objednávateľ právo uplatniť si voči Zhotoviteľovi zmluvnú pokutu vo výške 500 Eur (slovom: päťsto Eur) za každú neúčasť. Nárok na zmluvnú pokutu za porušenie povinností Zhotoviteľa zúčastniť sa na udalostiach podľa tohto bodu Objednávateľovi nevznikne, ak Zhotoviteľ aspoň 2 dni vopred svoju neúčasť Objednávateľovi ospravedlnil a Objednávateľ na účasti netrval.

17.11 Za každé nevyriešenie technického problému Stavby, ktorého riešenie patrí do pôsobnosti Zhotoviteľa v rámci Autorského dozoru a/alebo za každé nesplnenie inej povinnosti Autorského dozoru podľa Zmluvy je Objednávateľ oprávnený uplatniť si voči Zhotoviteľovi zmluvnú pokutu vo výške 300 Eur (slovom: tristo Eur).

17.12 Zmluvné strany výslovne vyhlasujú, že výšku zmluvných pokút podľa Zmluvy považujú za primeranú voči zabezpečovaným povinnostiam, pretože pri rokovaniach o dohode o výške zmluvných pokút osobitne prihliadali na hodnotu a význam touto zmluvnou pokutou zabezpečovaných povinností.

17.13 Zmluvné pokuty dohodnuté v zmysle tejto Zmluvy nepredstavujú paušalizovanú náhradu škody za porušenie povinností, ktorých splnenie je zabezpečené nárokom na zaplatenie zmluvnej pokuty. Zmluvná pokuta poľa tejto Zmluvy nie je započítateľná voči nároku Objednávateľa na náhradu škody, t. j. Objednávateľ je oprávnený si uplatňovať nárok na náhradu škody v celom jej rozsahu bez ohľadu na uplatnenie/úhradu zmluvnej pokuty.

17.14 Zmluvné pokuty podľa Zmluvy budú uplatnené formou penalizačnej faktúry, výzvy, alebo iného dokladu vyhotoveného Objednávateľom a budú splatné v lehote 14 dní odo dňa vystavenia takéhoto dokladu.

17.15 Uplatnenie, resp. úhrada zmluvnej pokuty nemá vplyv na oprávnenie Objednávateľa uplatňovať voči Zhotoviteľovi prípadné úroky z omeškania a nezbavuje Zhotoviteľa povinnosti plniť záväzky podľa Zmluvy riadne a včas.

# 18 Trvanie a zánik zmluvy

**18.1** **Platnosť a účinnosť**

Zmluva nadobúda platnosť dňom jej podpisu oboma Zmluvnými stranami a účinnosť v deň nasledujúci po dni jej zverejnenia v Centrálnom registri zmlúv /www.crz.gov.sk/ v súlade s § 47a Občianskeho zákonníka v spojení s § 5a Zákona o slobode informácií.

**18.2 Ukončenie Zmluvy**

Zmluva zanikne splnením práv a povinností Zmluvných strán uložených Zmluvou, nie však skôr, než uplynie záručná doba na Dielo. Zmluvu môžu Zmluvné strany ukončiť:

1. písomnou dohodou Zmluvných strán v deň v nej uvedený;
2. nadobudnutím účinnosti písomného odstúpenia od Zmluvy v súlade s bodom 18.3.

**18.3 Odstúpenie od Zmluvy**

(a) Objednávateľ môže odstúpiť od Zmluvy v prípade, ak je Zhotoviteľ v omeškaní s vykonaním a odovzdaním ktorejkoľvek časti Diela o viac než 30 dní. Takéto omeškanie sa považuje za podstatné porušenie Zmluvy a zakladá Objednávateľovi právo na odstúpenie od Zmluvy bez nutnosti poskytnúť Zhotoviteľovi dodatočnú lehotu na plnenie.

(b) Objednávateľ môže odstúpiť od Zmluvy tiež v prípade, ak Zhotoviteľ poruší záväzok vybaviť Reklamáciu v zmysle tejto Zmluvy riadne a včas. Porušenie tohto záväzku sa považuje za podstatné porušenie Zmluvy a zakladá Objednávateľovi právo na odstúpenie od Zmluvy bez nutnosti poskytnúť Zhotoviteľovi dodatočnú lehotu na plnenie.

(c) Objednávateľ môže odstúpiť od Zmluvy tiež v prípade, ak Zhotoviteľ poruší akúkoľvek povinnosť/záväzok dohodnutý v bode 9 a/alebo v bode 12. Porušenie týchto povinností/záväzkov sa považuje za podstatné porušenie Zmluvy a zakladá Objednávateľovi právo na odstúpenie od Zmluvy bez nutnosti poskytnúť Zhotoviteľovi dodatočnú lehotu na plnenie.

(d) Objednávateľ môže od Zmluvy odstúpiť bez nutnosti poskytnúť Zhotoviteľovi dodatočnú lehotu na plnenie aj v prípade, ak (1) súd právoplatne uzná ktoréhokoľvek z členov štatutárneho alebo dozorného orgánu Zhotoviteľa alebo zo zamestnancov Zhotoviteľa za vinných z trestného činu bezprostredne súvisiaceho s uzatvorením a/alebo plnením Zmluvy alebo ak (2) bude voči osobe Zhotoviteľa začaté trestné stíhanie z titulu trestnej zodpovednosti právnických osôb z akéhokoľvek dôvodu.

(e) Objednávateľ môže od Zmluvy odstúpiť bez nutnosti poskytnúť Zhotoviteľovi dodatočnú lehotu na plnenie aj v prípade, (i) ak Zhotoviteľ stratí kvalifikáciu na vykonanie Diela podľa Zmluvy (stratou kvalifikácie sa rozumie najmä, nie však výlučne, prerušenie alebo strata príslušného podnikateľského oprávnenia Zhotoviteľa alebo strata Experta bez jeho nahradenia Zmluvou predpísaným spôsobom) alebo (ii) ak sa preukáže, že Zhotoviteľ vo Verejnom obstarávaní poskytol nepravdivé, neúplné alebo skreslené údaje alebo predložil nepravdivé doklady.

(f) Objednávateľ môže od Zmluvy odstúpiť bez nutnosti poskytnúť Zhotoviteľovi dodatočnú lehotu na plnenie aj v prípade, ak dôjde (1) k zmene v osobe Zhotoviteľa v dôsledku právneho nástupníctva (príkladmo z titulu prevodu podniku alebo jeho časti na inú osobu, vkladu podniku alebo jeho časti do základného imania inej osoby, zlúčeniu, spojeniu alebo rozdeleniu Zhotoviteľa) bez predchádzajúceho súhlasu Objednávateľa alebo (2) k podstatnému zhoršeniu hospodárskeho statusu Zhotoviteľa (príkladmo jeho vstup do likvidácie, vyhlásenie konkurzu na Zhotoviteľa).

(g) Objednávateľ môže odstúpiť od Zmluvy aj z dôvodu porušenia iných zmluvných alebo zákonných povinností Zhotoviteľa, než sú vyhradené v bode 18.3 písm. a) až f) (napr. opakované nesplnenie požiadaviek na Dielo alebo príslušnú časť Diela, nedodržiavanie pokynov, poskytovanie Služieb v rozpore so Zmluvou, a pod.). Porušenie takýchto iných povinností sa považuje za nepodstatné porušenie Zmluvy a Objednávateľ má povinnosť poskytnúť Zhotoviteľovi dodatočnú, aspoň 5-dňovú lehotu na nápravu, ktorá musí márne uplynúť skôr, než Objednávateľ uplatní právo na odstúpenie od Zmluvy.

(h) Okrem prípadov podľa bodu 18.3 písm. i) môže Zhotoviteľ od Zmluvy odstúpiť iba v prípade, ak Objednávateľ v rozpore so Zmluvou neuhradí Zhotoviteľovi ktorúkoľvek časť Ceny v čase a vo výške dohodnutej v tejto Zmluve, za predpokladu, že Zhotoviteľ poskytne Objednávateľovi pred uplatnením odstúpenia od Zmluvy dodatočnú, aspoň 15-dňovú lehotu na plnenie, o čom ho písomne vopred upovedomí.

(i) Ktorákoľvek zo Zmluvných strán môže od Zmluvy odstúpiť v prípade, ak druhá Zmluvná strana poruší zákaz podľa bodu 14.

(j) Účinky odstúpenia od Zmluvy nastávajú odo dňa doručenia písomného oznámenia o odstúpení druhej Zmluvnej strane.

18.4Ak Objednávateľ odstúpi od tejto Zmluvy z akýchkoľvek dôvodov podľa bodu 18.3, nemá Zhotoviteľ nárok na úhradu žiadnej časti Ceny inej, než mu už bola v zmysle Zmluvy uhradená, ani na úhradu žiadnych nákladov, ktoré mu vznikli v súvislosti s už vykonanou časťou Diela alebo poskytnutými Službami.

**18.5** **Predchádzanie škodám**

Pri akomkoľvek ukončení Zmluvy pred jej splnením je Zhotoviteľ povinný v maximálnej možnej miere bezodkladne po ukončení Zmluvy zabezpečiť, aby Objednávateľovi nevznikla v dôsledku ukončenia Zmluvy škoda a v prípade, ak neboli ukončené rokovania s Príslušnými orgánmi podľa bodu 6.6, ukončenie Zmluvy riadne a včas komunikovať Príslušným orgánom a zabezpečiť tak, aby nebola ohrozená dobrá povesť Objednávateľa alebo oprávnené záujmy Objednávateľa.

**19 Záverečné ustanovEnia**

**19.1 Predchádzanie sporom**

Akýkoľvek spor, nezrovnalosť a/alebo rozpor medzi Zmluvnými stranami, ktorý vznikne v akejkoľvek súvislosti so Zmluvou (vrátane akýchkoľvek a všetkých sporov týkajúcich sa jej uzavretia, platnosti, účinnosti, existencie a/alebo ukončenia), sa bude riešiť prednostne vzájomnými rokovaniami vedenými v dobrej viere a s dobrým úmyslom.

**19.2 Právomoc slovenských súdov**

Všetky spory, ktoré vzniknú z tejto Zmluvy o dielo, budú predložené na rozhodnutie príslušnému súdu podľa zákona č. 160/2015 Z. z. Civilný sporový poriadok v znení neskorších predpisov.

**19.3 Referencie**

Zhotoviteľ je oprávnený použiť skutočnosť, že dodal Dielo podľa tejto Zmluvy, na referencie, je však povinný chrániť oprávnené záujmy Objednávateľa.

**19.4 Prílohy**

Prílohy Zmluvy sú:

(a) Príloha č. 1 – Opis predmetu zákazky

(b) Príloha č. 2 – Špecifikácia Ceny z ponuky Zhotoviteľa

(c) Príloha č. 3 – Zoznam subdodávateľov

(d) Príloha č. 4 – Situácia približného koridoru cyklistickej cestičky

**19.5 Rovnopisy**

Zmluva sa vyhotovuje **v štyroch rovnopisoch**, z ktorých po podpise každá Zmluvná strana dostane dva rovnopisy.

**19.6 Prežívajúce ustanovenia**

Ak Zmluva z akýchkoľvek dôvodov zanikne, Zmluvné strany si vymienili, že body tejto Zmluvy, v ktorých je tak výslovne uvedené, ako aj body tejto Zmluvy týkajúce sa kontroly, zodpovednosti za vady, náhrady škody, zmluvných pokút, sľubu odškodnenia, dôverných informácií a ochrany osobných údajov, korešpondencie a doručovania a všetky ustanovenia tohto bodu zánikom Zmluvy, i keď to v nich nie je výslovne dohodnuté, nezanikajú.

**19.7 Záverečné vyhlásenia**

Zmluvné strany vyhlasujú, že majú spôsobilosť na právne úkony v plnom rozsahu a ich zmluvná voľnosť nie je žiadnym spôsobom obmedzená. Zmluvné strany ďalej vyhlasujú, že Zmluvu uzatvorili na základe ich skutočnej, slobodnej a vážnej vôle, ktorú prejavili určito a zrozumiteľne, Zmluvu uzatvorili dobromyseľne a v dobrej viere a neuzatvorili ju ani v omyle, ani pod nátlakom a ani v tiesni alebo za nápadne nevýhodných podmienok, Zmluvu si prečítali, obsahu Zmluvy porozumeli a na znak súhlasu s obsahom Zmluvy ju vlastnoručne podpisujú.

Banská Bystrica, dňa: ................, dňa:

**Objednávateľ: Zhotoviteľ:**

......................................... .........................................

**Banskobystrický samosprávny kraj Obchodné meno**

Mgr. Ondrej Lunter, predseda Meno, priezvisko, označenie funkcie